**Алеко Константинов**

Твори през деветдесетте години на XIX век, когато в България се установяват новите икономически интереси и се оформят конфликтите между политическите партии. Героичното минало вече не е актуална тема, а в обществения живот се налага отрицателен модел на поведение, който се оттласква от идеала за българина патриот. Новият тип човек провокира острата сатира на будната гражданска съвест в лицето на Алеко Константинов. **Срещу моралната деградация на обществото той противопоставя идеализма на човека, който вярва в принципите на демокрацията и приложимостта на нравствените норми**.

Алеко е адвокат по професия, но в българската литература остава като писателя, който остро критикува, осмива и изобличава недъзите на обществото. Развива фейлетона като жанр, като обект на вниманието му са актуални за времето човешки прояви, които и до днес приемаме като обществено вредни.

Познат е с псевдонима Щастливеца, както сам се определя във фейлетона „Страст“. Автор е на пътеписи, фейлетони, разкази и на книгата „Бай Ганьо“, чийто герой критиката определя като опакото лице на самия Алеко.

**Основни теми:** преобърнатите ценности; фалшът и корупцията в обществото; псевдопатриотизмът; кариеризмът; пътят и пътуването; стремежът към власт и пари; слабостите на управляващите; журналистиката; парвенющината; природата и красотата на България.

**Герои:** Обект на внимание е **парвенюто, новопоявилият се богаташ, който се стреми на всяка цена да влезе във властта**. Пътуването по света е средството този човек да се представи, да бъде забелязан, за да се изправи пред обществото в България със самочувствието на опитен и мъдър управляващ. Срещу този тип герой Алеко изправя **идеалиста, нравствено чистия човек**, който не може да осъществи благородните си намерения в среда, изпълнена с пороци и недостойни прояви.

**Хронотоп:** В Алековите фейлетони е представена обстановката в съвременна България, без да са разкрити детайли от бита и от типично българска среда.

В книгата „Бай Ганьо“ откриваме градове от европейските държави, които са символ на културен напредък и наследници на богати традиции. Сред тази обстановка изпъкват типичните за времето черти на необразования пътуващ човек, който се показва пред лицето на Европа със своя изостанал светоглед и своите амбиции.

Времето, което Алеко отразява, е неговата съвременност, с актуалните и проблеми и образи на герои, типични за средата, в която се оформят.

**Идейни внушения:** Алековата проза внушава представа за криворазбраната демокрация, за нарушени права и свободи на човека. Времето след Съединението дава възможност на повърхността да изплуват онези негативни явления и черти на българина, които преди това са потиснати от революционния порив на идеалистите. Стремежът към забогатяване е последван от амбицията за власт, а това според Алеко унищожава морала и устоите на българина, съхранени през вековете.

Алеко изобличава със силата на иронията и сарказма, надсмива се над онези слабости на българина, които му пречат да се изяви откъм своята достойна за уважение страна. Показана е невъзможната среща между изостаналия в своето развитие човек и културния европеец. Алеко поставя акцент върху отклоненията от нормата, осмива и отхвърля като естествено поведението на байганьовците.

**Мотиви:** властта; парите; мошеничеството; дребнавостта; злото в различните му проявления; културата на поведение на българина и на европееца; срещата на различни житейски позиции; разочарованието на честните хора; болката от неосъществения идеал за справедливост; маскарадът на живота.

**Образи:** типични образи на времето, носители на отрицателни черти: лъжепатриотът, кариеристът; амнистираният политически престъпник; човекът с егоистичните представи за чест и дълг; идеалистът; Бай Ганьо и неговите спътници в Европа.

Образи на родното в неговия изопачен вид - избирателят, журналистът, депутатът, обикновеният човек и др.

Образи на европееца, очакващ да посрещне българина, но неподготвен за проявленията на Бай Ганьо.

**Особености на художествения стил:** Остро сатирично изображение на действителността; ирония, сатира и сарказъм при разкриването на типовите характеристики на образите.

Създадени са сказови ситуации, в които героите сами се разкриват като поведение и светонагласа.

Авторов коментар и обобщение на видяно, чуто, проследено като развитие на действието. Представени са различни гледни точки към поведението на героите, изказани от позицията на наблюдател, участник в събитията, жертва на определени действия.

Използвани са типични за характеристиката на героите архаизми, турцизми и диалектни думи. Метафоричен изказ, реалистични диалози и комизъм на изображението.

**НАСОКИ ЗА КОМЕНТАР И ТЪЛКУВАНЕ**

**Бай Ганьо**

**Жанр:** Книгата се отличава с жанрово многообразие, в нея се откриват характерни черти на фейлетона, на хумористичния разказ, на пътеписа, присъстват епистоларни елементи (текстове под формата на писмо) и авторови послания. Според литературната критика произведението не се вписва в жанровата характеристика на повестта и романа заради липсата на единен сюжет и развитие на характерите.

**Заглавието:** Посочва героя на произведението с неговото собствено име, а приложението бай загатва възрастова характеристика и представа за познат, близък човек, когото бихме могли да разпознаем.

**Подзаглавието:** „Невероятни разкази за един съвременен българин“ определя текстовете, описващи героя, откъм тяхната изключителност, различност от обикновеното говорене за някого. Съвременният българин е заявен като отделен персонаж, който става обект на внимание заради своите невероятни прояви.

**Сюжет:** Книгата проследява пътуването на Бай Ганьо по Европа и завръщането му в България, натрупал опит от срещите си в непознатите досега държави.

Разказите имат свой сюжет, който винаги започва с думите на разказвача, представящ наблюденията си върху поведението на героя. Всяка история разкрива комична ситуация, в която Бай Ганьо попада заради липсата на култура на поведение и заради своето необосновано самочувствие на човек, много видял и много знаещ. Ситуациите предизвикват смях, но в тях не се откриват общественоопасни прояви.

**Втората част** на книгата проследява няколко прояви на Бай Ганьо, който приветства смяната на правителството на Стамболов с това на Стоилов; прави избори, в които използва нечестни средства - подкупи, насилие, за да спечели; купува вестник, защото знае, че медиите имат огромна сила и чрез тях може да се манипулира обществото.

Книгата завършва с послание на автора, който се сбогува със своя герой, мечтаейки за промяна в неговото поведение.

**Особености на структурата:** Книгата започва с въведение, в което е представен героят и е поставен в конкретна историческа реалност - първите години от живота в свободна България. Разпознаването става по външни белези: белгийска мантия, европейски вид. Алеко създава алюзия за помощта, оказана на България в борбата за освобождение, както и за позоваването на Белгийската конституция за създаването на Търновската.

Външните белези на съвременния българин са разпознати от всички като европейски черти, но поведението на героя ги опровергават и показват неговата изостаналост и нелепия му опит да се впише в европейската среда, но и да запази своята родова идентичност.

Въведението представя и решението на група млади хора да разказват свои впечатления за Бай Ганьо, с когото са се срещали при различни обстоятелства в Европа.

Книгата е разделена на **две части**: първата проследява пътуването на героя по Европа, а втората - завръщането му в България и участието му в обществения и политическия живот на страната.

Всеки разказ за Бай Ганьо в първата част е представен от свидетел на неговото пътуване в европейска страна, а във втората част от книгата разказът се води от името на неутрален разказвач, като така героят е видян многостранно и безпристрастно.

**Герои:**

• **Бай Ганьо Балкански** - около 30-годишен, който се представя като търговец, известен в цяла България; носител е на характеристики, типични за парвенюто от 90-те години на XIX век. Външността му е еклектична, събира в себе си белези на различни култури и разкрива невъзможността на героя да се впише в една или друга среда.

• **Разказвачите** - българи, които са живели в Европа, но придружавайки героя в неговото пътуване, не се намесват в различните ситуации, а остават в ролята на наблюдатели.

• Асланов и Бодков, студенти, с които героят се среща в Европа и които имат поведение, подобно на това на Бай Ганьо.

• Иречек - бивш министър в България и учен, познаващ народопсихологията на българина.

• **Гочоолу, Дочоолу, Данчо Харсъзина, Гуньо Адвокатина,** които са обкръжението на Бай Ганьо в България. Те се превръщат в дружината, която има нужда от своя водач, за да се утвърди в новото общество. Обкръжават Бай Ганьо и му дават сила да се изяви и да изгради своето самочувствие на човек, видял и опознал Европа.

• Иваница Граматиков - политическият опонент на Бай Ганьо, честният идеалист, който не успява да отстрани Бай Ганьо от обществената сцена, защото не умее да използва байганьовските средства за манипулация и отстраняване на опонента.

**Място на действието:** Действието се развива в различни места в Европа и в България. Героят посещава Будапеща, Виена, Прага, Петербург, Дрезден. Това са места, където по онова време има български студенти, с които обикновено героят влиза в контакт, за да пребивава в техните квартири и да не си дава парите за хотел.

Пространствата, сред които е видян Бай Ганьо, са подходящи за неговото разпознаване като носител на една култура, изостанала от европейската: гарата, улиците на Виена, банята, домът на Иречек, операта. На други места героят е сред типична обстановка - квартирата на български студент, който се стреми да спечели благоволението на своите хазяи, за да живее наготово; кафенетата, където се събират българи; българският влак, е който пътуват много хора за изложението в Прага, но по пътя влакът придобива жалък и комичен вид, символично разчетен като образ на байганьовщината.

В България местата на проявленията на героя са обобщени като част от българската обстановка, в която Бай Ганьо може да прояви своето самочувствие на европеец.

**Време на действието:** В книгата няма определен хронологичен ред на събитията, срещите с Бай Ганьо стават в различни моменти и траят кратко време.

В исторически план това е времето на управлението на Стамболов и на Стоилов в края на XIX век, когато самият Алеко Константинов се интересува от политика и участва в провежданите избори за Народно събрание.

**Конфликти:** Централен обект на внимание е конфликтът между българското и европейското като поведение, култура, интереси, убеждения.

Конфликтът е и между културния и изостаналия в образоваността си човек, който не иска да се промени.

Между честния човек и този, който приема насилието и измамата като типични прояви. Проявленията на конфликта в България предизвикват отрицание на героя, който в чуждото пространство е смешен и жалък, но у дома е опасен и страшен.

Показано е лицето и опакото на българина, на когото предстои да открие истинската си същност във времето и в пространството.

**Мотиви:**

• Пътят и пътуването

• Тръгването към Европа

• Завръщането от Европа

• За пътешественика, който иска светът да го види и познае

• Срещата и разминаването на двата свята - българския и европейския

• Келепирът (изгодата)

• Културата на европееца и на българина

• Разголването на тялото („Бай Ганьо в банята“) и разголването на личността

• Търговията с розово масло - символ на българската земя и нейните богатства

• Криворазбраният патриотизъм

• Стремежът към власт и пари

• Политическата хамелеонщина

• Недъзите на обществото

• Политическите интриги в България

• Самолюбието и наглостта на влезлия във властта човек

**Особености на художествения стил:**

• Диалогичност, чрез която се изясняват отношенията към героя.

• Комизъм на изображението, като в първата част преобладава иронията, а във втората - сатирата.

• Портретна характеристика на героя, предадена през погледа на негов сънародник в европейска обстановка.

• Поставяне на героя в културна среда, където изпъкват характерните му черти.

• Авторов коментар

• Речева характеристика - героят използва остаряла лексика, турцизми и криворазбрани европейски думи.

• Жестовете са предадени в детайли.

• Правят се препратки към конкретни исторически събития и географски области, което придава достоверност на разказа.

**Внушения:** Книгата носи послания за разграничаване на културния човек от поведението на героя, което предизвиква смях, но и срам за представата, наложена за българина от него в Европа.

Проявленията на Бай Ганьо разкриват неслучилия се диалог между българското и европейското. Смехът е израз на проявено критично отношение към карикатурния образ на неосъществения европеец.

Когато наблюдава поведението на героя в Русия, разказващият прави коментар, че Бай Ганьо е енергичен и възприемчив и ако попадне на добри възпитатели, той би се проявил по съвсем друг начин. Така Алеко внушава идеята за способността на българина да оцелява в различни ситуации, което би могло да се определи като положителна черта на характера при други обстоятелства. Невъзможността на героя да открива доброто, позитивното, прогресивното у другите народи превръща образа му в символ на изостаналост, а агресивното му поведение спрямо своите става показателно за новобогаташа, повярвал в своята недосегаемост и в своята непоклатима позиция в обществото.

Проявленията на Бай Ганьо в България е показателно за натрупалия самочувствие човек, който търси изгода за себе си на всяка цена и във всяка ситуация. Ако в Европа героят е сам, не успява да създаде свое обкръжение, в България той има своите поддръжници и това внушава страх от мултиплицирането на байганьовщината.