Димитър Талев

Романите на Димитър Талев са насочени към изображение на миналото на на­рода, в което се крият основанията за гордост и самочувствие. Те са реалистични платна на живота, които разкриват връзката на човека с общността, в която се фор­мират разбиранията за чест и дълг. Романът „Железният светилник“ е първият в тетралогията, посветена на живота на българите в Македония, в който се поставя **въпроса за историческата участ на народа и пътя му към свободата**. Талев не само **изобразява живота в тъмните времена**, от които човекът се стреми да излезе, но и **вниква в същината на събитията и на народопсихологията**. Епохата и хората, които я създават, са обект на внимание на романиста, който вижда **трагизма на човешката участ и вграждането на индивидуалността в общия дом на народа**. **Общото бъдеще се съгражда бавно, но решително и с цената на самопожертвованието.**

Характерна черта на Талевото творчество е **преклонението пред добродетели­те на народа**, съхранени във вековете на изпитания. **Патриархалната устойчивост** според писателя **формира нравствеността на човека**, който излиза на **пътя към себепознанието и се устремява към свободата си**. В романа е интерпретирана идеята за **отношенията на личността с общността** и **преодоляването на ограниченията, кои­то са резултат от остарелите разбирания за ред**. **Светът е видян в неговото бавно, но упорито преминаване в новото време, което предизвиква трусове в иначе спокойния и безсъбитиен живот на героите.**

НАСОКИ ЗА ИНТЕРПРЕТАЦИИ

Романът „Железният светилник“

Идеята за написването му се появява още през 1935 г., провокирана от книгата „Възпоминания и бележки“ в която става дума за миналото на град Прилеп. Рома­нът е публикуван през 1952 г. и поставя началото на тетралогията, която проследява съдбата на три поколения от рода Глаушеви. Личният живот на героите е разгледан в контекста на историческите процеси и в зависимост от събитията, които бележат пътя на роба към свободен човек.

Тема: Животът в тъмните времена на потисничество и пътят на човека към сво­бодата на рода, народа и личността

Заглавието е метафоричен образ на надеждата, която осмисля живота на чове­ка, възпитан в патриархалните традиции и носещ знанието за себе си като наследник на своя род. Светилникът е обединяващият център на дома, около който се съби­рат хората от семейството. Той е символ на съхранения стремеж към образование и пробуждане на новото, символ е на устойчивостта на рода срещу бедите, идващи от външния свят. Асоциира се с времето на дедите, на стабилните корени на народнос­тното.

Сюжет:

- “Хаджи Серафимовата внука” - светът на робството. Крепост на българското е патриархалното семейство. Затова създаването му е толкова важно нещо за Султана. Мотивацията ú да съедини живота си със Стоян Глаушев.

- “В тъмни времена” — осъзнаване на българското; ролята на Рилския монах, на Климент Бенков; борба за изграждане на българска църква и богослужение на български език.

- “Народът се пробужда” - новото в лицето на Лазар Глаушев.

- “Корени и гранки” - промените и как те се отразяват в малкия свят на човека, в който се сблъскват две епохи с различен морал и бит. (личните любовни истории на Катерина и Лазар)

- основен композиционен принцип е „нанизването” на нишката на историята върху нишката на рода. Развитието на действието обхваща период около 30 години, като композицията е пулсираща - обръща се внимание на важните моменти от личностното битие и от битието на народа;

- възлови моменти в сюжета на романа са:

* **женитбата на Султана и Стоян**;
* **идването на Рилския монах**;
* **строежът на новата църква**;
* **изгонването на гръцкия владика**;
* **смъртта на Катерина**.

**Придвижването на сюжета се осъществява от герои нару­шители**, които излизат от дома на пътя и са тласнати към дви­жение и промяна. **Метафорите за дома и пътя** са основни при изграждането на смисъла и чрез тях се осъществява сцеплението между традицията и новото.

Обхваща живота на рода Глаушеви от момента, в който Стоян напуска селото си, убивайки кучето на бея, до женитбата на неговия син Лазар с Ния в но­вия храм, изграден е общите усилия на хората в Преспа. Романът показва как една човешка нравственост и бит отстъпват място на нова, която е отговор на потреб­ността от свобода и справедливост.

Сюжетът **проследява пътя на героя нарушител на нормата във времето на роб­ството**, когато волята на турския господар е закон. Убивайки кучето, Стоян се про­тивопоставя на установеното и движен от страха, се отправя към града. Срещата му със Султана - Хаджи-Серафимовата внучка, поставя началото на неговото устано­вяване в непознатото пространство. **Приютяването на Стоян в дома на Султана е ново нарушение на нормите в патриархалното време**, когато общността брани себе си от външните сили.

Романът проследява трудния път на новото семейство, което отвоюва постепен­но мястото си в града и утвърждава своя авторитет с цената на сериозни сблъсъци с обществото и с връщане към установените правила. Личният живот на Стоян и Султана Глаушеви се развива на фона на живота в града, свързан е със строежа на новата църква, откриването на българско училище, изгонването на гръцкия намес­тник от Преспа. Домът им укрепва, разширява се, за да приюти децата им, които израстват защитени от стабилността на семейството. От децата на Стоян и Султана на преден план са изведени **Катерина и Лазар. И двамата са представени като на­рушители на нормата** - Катерина се стреми към лично щастие, а Лазар се развива като водач на народа в борбата му за църковна независимост.

Структурата на романа обхваща **четири части**, които имат свои заглавия и епиграфи - откъси от народни песни, смислово свързани със съдържанието на съответ­ната част.

1. част - „Хаджи Серафимовата внука“;
2. част - „В тъмни времена“;
3. част - „Народ се пробужда“;
4. част - „Корени и гранки“

Към **основната сюжетна линия, която проследява живота в семейството на Глаушеви**, Талев добавя **историята на Климент Бенков** - човекът, който пръв издига глас за промяна в обществения живот на града. **Друга линия разкрива дома на Ав­рам Немтур** **и неговата дъщеря Ния**, в която Султана открива достойната жена за своя любим син - Лазар. В дома на Султана влиза и **майстор Рафе Клинче,** който идва, за да направи иконостаса за новата църква, но се влюбва в Катерина и става причина за трагичната ú съдба.

**Сюжетът на романа се основава на съдбата на героите нарушители** и в хода на повествованието тези, които са изпълнили ролята си, постепенно се отстраняват, за да продължи историята на рода Глаушеви, който се утвърждава със своя авторитет в живота на града. Климент Бенков умира, когато Лазар става готов да поведе хората в Преспа към новото. Божана умира, за да се реши личната драма на Лазар и той да поеме съдбата си като водач на народа, а до него да е Ния. Когато Катерина прави личен избор, тя надскача рамките на установеното като норма на поведение и става заплаха за авторитета на рода и на Лазар като водач, затова и съдбата ú е предопределена и тя намира смъртта си. В края на романа жителите на Преспа имат своя нов Божи дом, а в семейството на Глаушеви влиза Ния, за да се продължи родът и да премине той в новите времена.

Герои:

**Султана** е наследницата на стар род, който е изгубил славата и богатството си, но у нея е съхранена паметта на дедите, които са имали своето важно място в живота на българите от Преспа. Тя е **типичната представителка на патри­архалния ред** в семейството, ревностен пазител на традицията. Нарушава нормата, като сама избира съпруга си, който е не само от село, но е и неизвестен за хората от града. Султана се опълчва срещу всички, които не допускат новия член на обществото, и брани честта на семейството си с всички сили. У нея надделява разумът над емоцията. Смисъл на живота ú е утвърждаването на семейството сред общността. Реализира се във времето чрез децата си.

**Стоян** е **олицетворение на физическата сила и робското покорство на човека**. Действа спонтанно, склонен е към веселие, но попаднал в чуждото пространство на града, се подчинява на неговите правила и следва заръките на Султана, за да намери своето място в еснафа на майсторите и в живота на преспанци. Не проявява осъзната свободна воля, а инстинкт за самосъхранение, който го повежда към града и към новия му живот.

**Лазар** е синът, който събира в себе си разума на майката и жизнелюбието на бащата. Надарен с природен ум и лишен от физическа сила, пред него се очертава пътя на **свободния човек**, който иска да изведе народа от „тъмните времена“, в ко­ито живее векове наред. Подчинява личното си щастие на общественото, готов е да пренебрегне любовта си към Ния, за да не направи компромиси със съвестта си пред нейния баща. Изживява своя душевен катарзис чрез дилемата Божана - Ния. Но в хода на сюжетното развитие се оказва, че оцеляват само тези, които могат всеотдайно да се впишат в обществения живот, затова Божана умира и изборът на Лазар е предопределен от съдбата. Постепенно се утвърждава като наследник на революционните идеи на Климент Бенков и като водач на младите в борбата им срещу гръцкия църковен наместник.

**Катерина** е детето, в което Султана вижда непокорството на дедите си, **устреме­на е към личното си щастие**, което за нея е свързано с нарушаване на нормата. Ней­ният тип поведение се появява твърде рано от историческа гледна точка и съдбата ú е предопределена да е трагична. Жертва е на патриархалния ред и разбирането за чест на рода. Наследява силата на майката да прави избор, но не успява да отстои правото си на този избор. Смъртта ú е трагична и нейното място в романа може да се тълкува като на грешницата, която е пожертвана в името на новото. Образът ú е вписан в иконостаса от майстора и остава като символ на мъченичеството.

**Ния** е **патриархалният тип жена, вярна на любовта и на избора** си. Красотата и достойнството, което излъчва, я правят подходяща за снаха на Султана. Образована и разумна, тя е видяна като достойна за жена на водача, в какъвто се превръща Лазар.

**Рафе Клинче** е **изкусен майстор**, отдаден на изкуството, модерномислещ човек, освободен от предразсъдъците на патриархалния ред. **Свободна личност от ренесансов тип**, който не може да намери място сред затвореното общество в града. Любовта му към Катерина е знак за необходимостта му от дом и семейство, но е в разрез с разбирането на Султана за достойно поведение.

**Климент Бенков** е новият човек, **водач на народа**. Ролята му е да подготви идването на Лазар. да го отведе извън Преспа, за да получи образование, и да освободи пространството за неговото бъдещо дело.

Други образи в романа: Божана, Стойна Нунева, Андрея Бенков, гръцкият наместник. Аврам Немтур, общинарите. рилският монах.

Място на действието: Романът започва с описание на селския дом на стария Глауш, където животът е затънал в коловоза на утвърденото и човекът е изгубил индивидуалността си. Пътят на Стоян го отвежда в град Преспа, художественото прост­ранство, което носи белезите на българския възрожденски град, в който има място за всеки. Топосите, очертани в романа, са домът, чаршията, общината, църквата, училището. Противопоставени са на турската махала, която има своите норми на живот. **Пространството е разделено на свое и чуждо** и човекът се намира в своето, което го приютява, за да се съхрани способността му да разбира и приема ценнос­тите на родното.

**Център на семейното пространство е железният светилник**, около който се събират хората. В това пространство влиза рилският монах с разказа си за миналото на народа ни. Светлината отразява оформилото се в съзнанието на Лазар решение да стане водач на народа.

Време **на** действието: Романът сам поставя акцент върху мотива за тъмните вре­мена. в които постепенно започва пробуждането на народа. Характеристиките на периода се откриват в страха на Стоян, който убива хрътката на бея и напуска село­то. страхувайки се от наказанието. Пътят му към града е началото на романовото действие, което обхваща години от живота на новото семейство, проследени чрез раждането и смъртта на близките. Между трагични и щастливи мигове в живота на рода минават годините в личен план. Времето в живота на преспанци тече бавно и монотонно, измерва се със събития като чумата или далечната война. Талев сравня­ва живота в Преспа с река, която тече бавно и само понякога хвърлен в нея камък раздвижва водата и постепенно отново се връща в старото си русло.

Идването на рилския монах посочва пътя на Лазар, силният глас за промяна на Климент Бенков раздвижва живота на старците в общината, решението за строе­жа на нова църква събира хората от Преспа около общата идея. Така времето за героите се определя от събитията в личния и в обществения живот на града.

Сюжетът обхваща историческото време на борба за независима българска цър­ква и зародилия се порив за свобода на народа.

Конфликти: Големият конфликт на времето преди Освобождението е показан чрез **отношенията между членовете на различните общности**. Страхът на Стоян от бея го води в града, където турчинът го вика, за да премести камъните пред дома му и храни кучето вместо човека. Конфликтът е реализиран и чрез въведения образ на гръцкия наместник, който поощрява гръцкото училище и съблюдава за спазва­нето на нормите, наложени от Гръцката патриаршия. Изгонването на наместника и строежът на новата църква са израз на назрелите нужди от самостоятелен живот на българската общност.

Конфликт има и в **отношението град - село**. Дошлият от село Стоян трудно про­бива стената от предразсъдъци в затвореното общество на майсторите. Женитбата му със Султана не е достатъчна, за да се утвърди той в новото място и са необходими усилията и на двамата, за да се наложи името на семейството им. Показателен за конфликта е епизодът, в който Стоян отваря собствен дюкян и другите майсто­ри го изгонват. Затворената общност не допуска външните хора, но упоритостта на Султана и знанието, че само устойчивият на изпитанията човек може да пребори стената от предразсъдъци, отварят вратите за новия майстор.

**В личен план конфликтите са сведени до естествения стремеж на човека да на­мери щастието си**. Султана влиза в противоречие със своята социална група, но от­стоява правото си да има семейство. Катерина извършва непростим за времето грях и не успява да отстои правото си на щастие. Лазар изживява своята любовна драма между дълга към честта и дълга към сърцето. Неговата роля е на обществен водач и затова личните му конфликти се решават в полза на отговорностите, които има към другите. Женейки се за любовта на живота си - Ния, той има вече само една цел, която да осъществи - свободата на народа.

**Конфликтът между поколенията** е сведен до отношенията на Султана и Катери­на, когато дъщерята прекрачва нормите на нов етап в сравнение със своята майка. Султана приема в двора на дома си младия Стоян, но след женитбата си тя успява да си върне авторитета и мястото сред своите. Катерина забременява и за нея пътят към патриархалния свят е обречен. Тя умира заради грешка на майката, но в кон­текста на романовото действие умира, защото времето за такива драстични крачки на самостоятелната личност още не е дошло.

Отношенията на Султана с Лазар са хармонични, защото в негово лице тя вижда достойното продължение на рода, утвърдил се в историческия ход на събитията ка­то необходим и водещ фактор. Тя отдава силите си да спаси Лазар, когато е ранен, и не допуска още едно любимо нейно дете да си отиде. Лазар е героят, който има за цел да възкреси потиснатия дух на народа и да го изведе от мрака на робството.

**Султана е въведена и в конфликт с Рафе Клинче**, който в нейните очи е човек без род и дом, и затова не е подходящ за Катерина. Тя не разбира неговото опия­нение от изкуството, не приема свободния му дух, защото е в разрез с разбирането ú за ред и дом. Той е творец, който се нуждае от вдъхновение и не може да бъде обвързан с нормалните за другите отношения.

**Мотиви:** В романа са разгледани фолклорните мотиви за отстояването на вяра­та и жертвата в името на доброто за другите. Епизодите, в които хората от Преспа се събират и решават да построят своята нова църква, показват неунищожимото желание за самоопределяне. В конфликта с времето и с наложените норми преспанци воюват за правото си да имат своя нов дом, който ги обединява и в труда, и в борбата с пречките при построяването на храма.

Мотивът за нарушителите на реда е заложен в основата на поведението на все­ки от героите. В романа точно героите нарушители повеждат борба с остарелите порядки и поставят основите на бъдещата свобода.

Светлината като мотив е заложена още в заглавието на романа и присъства в епизодите на семейна хармония в дома на Султана. Свързва се със знанието и про­будата на хората за нов живот.

Робството е видяно в поведението на героите. Примирението, приемането на во­лята на турчина като единствена, е факт в живота. Открива се в началните епизоди, когато Стоян пристига в града и е поведен от турчина безропотно, за да пренесе камъните пред дома му.

Свободата като мотив е реализирана в поведението на героите в стремежа им да променят живота си. Личният избор в любовта е естествено реализиран в отно­шенията на Султана и Стоян, Катерина и Рафе, Лазар и Ния.

Трудът на човека е видян като начин да се утвърди той в живота на общност­та, да реализира себе си като личност. Трудът носи материалната стабилност на семейството. В романа занаятът на Стоян е свързан с осигуряването на дома, а тру­дът творчество на Рафе Клинче е свързан с идеята за пребъдването на изкуството в живота.

Поставен е акцент на българското като традиция, като език и вярвания. От това произтича конфликтът между Лазар и Аврам Немтур - бащата на Ния. Чуждопоклонничеството е отречено и видяно като неподходящо в живота на хората в Преспа. Изгонването на гръцкия наместник е израз на бунта срещу чуждото и утвърждава­нето на своето.

В романа се налага мотивът за вграждането на човека в основите на бъдещия нов живот за народа. Катерина е жертвата на разбирането за чест в рамките на патриархалния бит. Лазар подчинява себе си на великата мисия - духовното освобождение на общността.

Особености на стила:

* Постепенно последователно повествование, без обрати и сериозни сблъсъци, които биха отклонили вниманието от основната сюжетна линия.
* Романът е разделен на четири части, в началото на които е поставен епиграф от народна песен, свързан смислово със съдържанието на съответната част.
* Използваният език е изпълнен с остаряла лексика, типична за региона на действието. Поставен е акцент на българския говорим език.
* В основата на повествованието стоят метафорите на дървото, огъня, дома, пробуждането. Около техния смисъл са ситуирани епизодите и са развити характе­рите на героите.
* Историческата съдба на народа е проектирана върху историята на рода Глаушеви.
* „Ненужният“ герой за развитието на сюжета е премахнат в подходящия мо­мент, за да може действието да се развие според очакването за положителна промя­на.
* Поставен е акцент върху женските образи, които напомнят Йовковите герои­ни по красота и въздействие върху мъжа.
* Проследено е развитието на отношенията род - народ - родина.
* Финалът внушава идеята за бъдещето, което се гради въз основа на случилото се сега.

Внушения: Романът дава представа за мястото на личността в историята и про­мяната на мисленето на човека, което води до откриване на пътища за спасение. В „тъмните времена“ на робството бавно и постепенно се раждат новите идеи за общия дом на всички българи, за знанието за себе си като начин за самоопределяне.

Пътят на Стоян от селото към града е път на свободния човек, дръзнал да на­руши нормите. Сватбата му със Султана е следващата стъпка в проявите на волята и характера, които създават основата за появата на новия човек. В дома на Султана и Стоян се раждат Катерина и Лазар, образите на които Талев развива в контекста на протеста срещу стария свят и воюването за утвърждаване на новото.

Романът внушава идеята, че защитен от стабилните основи на семейството, чо­векът получава шанс да определи пътя на своя живот. В дома Лазар получава не само закрила и грижа, но и тласък да се утвърди като различния за времето човек - водачът на народа.

Строежът на новия храм обединява хората от Преспа около общата цел и ги кара да се осъзнаят като сила, която трудно, но сигурно се налага във времето на робско примирение и самосъхранение.

Въведеният образ на рилския монах се свързва с внушението за общото начало на народа ни и дава надеждата, че като част от едно голямо славянско семейство не сме сами в мъката си и има на кого да се осланяме. Думите и поведението на монаха се асоциират с образа на Паисий и неговата „История“, която дава началото на възраждането на един народ. Така и рилският монах възражда потребността на човека да се почувства част от народа и да усети силата на единението.

Образът на Лазар носи послания за раждането на месията, който изживява сво­ите лични изпитания и устоява на страданията, за да стане достоен за своя народ. Той действа чрез словото, което отваря душите и кара хората да застанат зад него на пътя към църковната независимост.

Наложена е представата, че само силният духом човек може да устои на изпита­нията, но до него винаги трябва да има някого, този, който всеотдайно ще се посвети на идеята за доброто на рода и на народа.

Финалът на романа носи посланието на твореца, оставил следа за бъдещето. Грешната любов на Катерина и Рафе е намерила своето изображение на иконостаса в новата църква и така остава във вечността. Тя прехвърля моста между времената, когато любовта няма да се подчинява на остарелите норми. Романовото действие налага мисълта за възможно и невъзможно в рамките на времето. Възможно да съществува е онова, което се вписва в пътя на народа към пробуждане и излизане от робството. Невъзможно е всичко, което е свързано само и единствено с личността.