**Димитър Талев**

**1898 -1966**

1. Биографични данни.

Съдбата му е белязана от Илинденското въстание и от войните. Мисълта за неосъ­ществения национален идеал го подтиква да посвети живота си на Македония. Член е на дясното крило на ВМРО, а след 9.IX. 1944 г. е осъден и едва не е убит. Прекарва десетилетие в лагери в Бобов дол и Куциан. Семейството му е интернирано в Луковит. В края на 50-те години е реабилитиран.

1. Творчество - изключително богато и разнообразно:

* приказки за деца;

- сборници с разкази;

* биографичен очерк за Гоце Делчев;
* историко-географски очерк за родния си град Прилеп;
* исторически романи - „Кипровец въстана”, „Самуил”, „Братята от Струга”, „Хилендарският монах”;
* романната трилогия „Усилни години” (1928-1930);
* най-значителното му произведение, посветено на Маке­дония е тетралогията: „Железният светилник” (1952), „Преспанските камбани” (1954), „Илинден” (1953), „Гласовете ви чувам” (1966).

1. „Железният светилник” - творческа история:

а) извадки от романа са публикувани преди 1944 г. на стра­ниците на периодичния печат;

б) темата на романа е предизвикателство към литературната атмосфера, която цари в България. Интересът към Македония се разминава с политическите и културни приоритети на времето;

в) четирилогията разкрива гледището на Талев за историята, за единението между личностна съдба и историческо битие.

*„В миналото са корените на настоящето, към миналото човек се обръща и в жаждата си за знания, в желанието си да почита човешкия живот, също и в стремежите си да про­вникне в бъдещето... там, в света на историята, като че ли всичко е вече проверено, изпитано, по-постоянно и по-трайно.*

*В спомена има особена прелест и ние сме склонни да се връщаме към спомените си, за да преживеем наново това, което ни е вълнувало, радвало и дори това, което ни е карало да скърбим.”*

Димитър Талев, „Бележки върху историческия роман”

**ЛИЧНОСТТА, РОДЪТ, НАРОДЪТ И  
ИСТОРИЯТА В РОМАНА „ЖЕЛЕЗНИЯТ** **СВЕТИЛНИК”**

НАСОКИ ЗА РАБОТА ВЪРХУ ТЕКСТА

1. **Особености на сюжета и композицията:**

а) **заглавието** на романа е метафора:

* от една страна, то насочва към устойчивостта и светлината, към здравото и неизменното, които са крепили народа ни през вековете.
* от друга страна, то символизира консерватизма, който пречи на утвърждаването на новото. Светлината е излизане от тъмните времена на робския хаос.
* основните опозиции, заложени в заглавието, са: **старо - ново, мрак - светлина, сън - пробуда;**

б) откъсите от народни песни пряко насочват към съдържа­нието на отделните части, две от които са свързани с личността и рода, и две - с народа и неговото израстване;

в) заглавията на частите създават кръговост; движението е от родовото към народа и отново връщане към рода:

* **“Хаджи Серафимовата внука”** - светът на робството. Крепост на българското е патриархалното семейство. Затова създаването му е толкова важно нещо за Султана. Мотивацията ú да съедини живота си със Стоян Глаушев.
* **“В тъмни времена”** — осъзнаване на българското; ролята на Рилския монах, на Климент Бенков; борба за изграждане на българска църква и богослужение на български език.
* **“Народът се пробужда”** - новото в лицето на Лазар Глаушев.
* **“Корени и гранки”** - промените и как те се отразяват в малкия свят на човека, в който се сблъскват две епохи с разли­чен морал и бит. (личните любовни истории на Катерина и Лазар)

г) основен композиционен принцип е „нанизването” на нишката на историята върху нишката на рода. Развитието на действието обхваща **период около 30 години**, като композицията е пулсира­ща - обръща се внимание на важните моменти от личностното битие и от битието на народа;

д) възлови моменти в сюжета на романа са:

* **женитбата на Султана и Стоян**;
* **идването на Рилския монах**;
* **строежът на новата църква**;
* **изгонването на гръцкия владика**;
* **смъртта на Катерина**.

**Придвижването на сюжета се осъществява от герои нару­шители**, които излизат от дома на пътя и са тласнати към дви­жение и промяна. **Метафорите за дома и пътя** са основни при изграждането на смисъла и чрез тях се осъществява сцеплението между традицията и новото.

Как голямото, историческото се оглежда в малкия свят на човека?

1. **Героите:**

а) **Стоян Глаушев** - българският национален характер и робството. Трудолюбие, смелост, непримиримост, простодушие и доверчивост.

б) **Султана** - патриархалната българка. Стремеж за продължение на рода. Борбеност, сила на духа, вярност и привързаност към семейството и неговите ценности. Като млада прекрачва нормите на своя свят, като зряла жена - ги пази с цената на всичко. Драмата ú: „Направих го, пък аз съм и майка. Никого нема да боли повеке от мене.”

в) **Лазар** - водачът. В него се оглежда идеята за прогреса и развитието. Борбеност. Любовта.

г) **Ния** - нежната революция. Взаимоотношения със Султана - недиректен сблъсък. Нейно оръжие е красотата, желанието да направи живота на всички около себе си по-красив, по-удобен и по-приятен. Промените, които прави: заменя старата дрипава и кърпена покривка с нова, по-красива и изящна, а железния светилник - с новата газена лампа. Символиката на епохите в тези образи.

д) **Катерина** - грешната българска “мадона”. Жизнерадост, прямота, обичливост, дързост. Пророчеството на Рилския мо­нах. Любовта - майсторът резбар Рафе Клинче. Безмилостната присъда на строгите патриархални закони в лицето на майка ú.

е) **Рафе Клинче** - новата ренесансова личност. Какво се крие зад външната му неприветливост? Копнеж за обич, виталност на творческия дух. Идеята, че единствено изкуството е вечно.

1. **Личността и родът**.

Средоточие на този конфликт е Султана. Нейният основен стремеж е да съхрани рода и той да заеме място в сакралния център на общността. Това е една от причините тя да не изжи­вее истинска любов, да не създаде достатъчно топлота и уют в своето семейство. Нейната драма е провокирана и от конфликта между патриархалното и новото време. Тя не си дава сметка за това - обърната е единствено към света на дедите. Затова тя не разбира стремежа за себеосъществяване на личността, за нарушаване на нормата. Тя подкрепя Лазар, без да го разбира докрай, но не може да разбере Катерина и Рафе Клинче, оттук произтича по-късно и конфликтът ú с Ния.

1. **Родовото време**: в основата на романа е историята на един род, като по този начин историческото време се оглежда в личното време. Чрез различните поколения Глаушеви е пред­ставена участта на целия народ.
2. **Народът и историята:**

а) Гледището на Димитър Талев за историята е в съзвучие с идеологическата яснота на 50-те години. Всеки от неговите герои в известна степен е герой функция — той изпълнява по­ставените му от автора задачи и напуска сцената.

Димитър Талев се фокусира върху моменти, които са пока­зателни за възраждането на българския народ.

**Строежът на църквата е не само събитие, което притежава историческа достоверност, но е символ на обединение, на про­буждане в тъмните времена на робския хаос.**

**Идването на Рилския монах - думите му напомнят за Паисий Хилендарски. Същевременно „отварят” Преспа към българ­ското**.

б) **Лазар е двигателят на промените,** той синтезира ценности­те, които спояват живота на общността - вяра, общ дом, общ път.

**6**. **Любовта:**

* движението на времето открива нови възможности и пред човешката емоционалност (Катерина);
* от разликите в гледните точки на Султана и Катерина про­изтича конфликтът между тях. Султана вижда в резбаря опасния чужденец, а Катерина - волния, непокорния човек, надарен с дарбата на твореца;
* в образа на Рафе Клинче се оглежда представата за твореца като носител на божествено вдъхновение.