**Междутекстовост (Интертекстуалност)**

**СЪЩНОСТ**: Връзките - смислови, жанрови, сюжетно-композиционни и др. - на един литературен текст с други текстове. Диалогичният принцип на сложни взаимоотношения между различни творби, които не са изолирани една от друга. Взаимодействието на отделните произведения на ниво проблеми, мотиви, идеи, начини на изразяване и въздействие.

Юлия Кръстева: „Текстът се гради като мозайка от цитати, той е пог­лъщане и преобразуване на друг текст".

Ролан Барт: „Текстът е тъкан от цитати, почерпани от безбройните центрове на културата".

Добрин Добрев: „Това състояние на постоянно припомняне на други текстове чрез Възприемания текст се нарича интертекстуалност".

Клео Протохристова: “Междутекстовостта - „възможност или алтер­нативен способ за изграждане на значения в художествения текст и съ­ответно при неговото възприемане".

**ВИДОВЕ:**

1. Открито **назовани от твореца междутекстови връзки** (експлицитни):

* **Заглавието на текста,** насочващо към друга творба или към твор­чеството на даден автор - например заглавието на стихотворението „Ботев" на Никола Вапцаров.
* **Мото**, което поставя акцент върху съпоставката с друг текст - например мотото на Вазовата ода „Паисий", взето от „История сла­вянобългарска".
* **Цитат** в произведението, който директно посочва паралел с определена творба - например в „Септември" на Гео Милев е направена между- текстова връзка с „Илиада" и старогръцката митология: „Музо, възпей оня пагубен гняв на Ахила...".
* **Предговори, авторови бележки**, открояващи обвързаността на текста със съответния литературен и социален контекст - например бележката на Иван Вазов към одата „Българският език": „Написано в ответ на единодушните почти тогава твърдения за грубост и немузикалност на нашия език".

1. **Неназовани междутекстови връзки** (имплицитни) - „мълчаливи диалози", (Никола Георгиев):

* Връзки между **текстове на един и същ автор** - автоцитиране, автореминисценция.
* Връзки между **текстове на различни автори** - от една и съща епоха или литературно направление; от различни литературни периоди; търсене на близост с текста модел или разграничаване.
* Връзка на литературна творба с **фолклорни, митологични, философски текстове.**
* **Цитат** от една творба, присъстващ в друго литературно произведение -лирическата поанта на одата „Каблешков" от „Епопея на забравените" е включена в главата „Пиянство на един народ" от романа „Под игото": „И в няколко деня, тайно и полека, / народът порасте на няколко века“.
* **Парафраза** - предаване на чужда мисъл, израз, част от текст със свои думи в друг текст: „че страх от бога било начало / на сяка мъд­рост.»" (Христо Ботев, „Борба" - парафраза на Соломоновата притча „Начало на мъдростта е страхът господен").
* **Алюзия** - един художествен образ по асоциативен път загатва за друг в различна творба; дадена картина в литературен текст препраща към библейски мотиви, например кулминационната част на поемата „Градушка" напомня за Апокалипсиса, обрисуван в последната книга на Библията; стиховете „Но помниш ли, едно дете умря / в Париж на барикада" от „Двубой" на Никола Вапцаров пораждат алюзия с подвига на Гаврош - герой от романа „Клетниците" на Виктор Юго.
* **Полемика** - авторът на произведението изразява несъгласието си с определени послания и ценности, характерни за друга творба; например в стихотворението „Не бойте се, деца" Никола Вапцаров полемизира с песимистичните внушения на „В часа на синята мъгла" на Пейо Яворов; смислово са противопоставени стиховете „Деца, боя се зарад вас" (Яворов) и „Ала / не бойте се, деца, / за утрешния / ден!" (Вапца­ров).
* **Пародия** - хумористично подражание на литературен текст, пред­ставен в комичен план; творба, която имитира със сатирична или полемична цел познато произведение; междутекстови връзки между пародиращ и пародиран текст; например стихотворението „На тър­говците скубачи" на Христо Смирненски е пародия на Вазовата елегия „Новото гробище над Сливница", а стихотворението „Отечество любезно" на Елин Пелин пародира едноименната ода на Иван Вазов.

Отечество любезно, уроки да не са ти,

ама си много мило и убаво си много!

Земята ти - земя, небото ти небо! Ете,

бая със зор изкаруваме лебо и малко на

законо дъската му клопа, ама инат

чиним на цела Европа, със тебе се

хвалим дек бива и не бива...

**Междутекстови връзки между „Бай Ганьо журналист", „Железният светилник" и „Балкански синдром"**

**Теми и идейни послания**

**„БАЙ ГАНЬО ЖУРНАЛИСТ" (1895 г.) Покварата** в обществената действителност - **демагогията, псевдопатриотизмът, грубият прагматизъм, користолюбието, егоизмът**. Из­кривената, цинична представа на Бай Ганьо за **ролята на журналис­тиката - като средство за извличане на материална облага и за обругаване на честните идеалисти, път към властта и влиянието в об­ществото, начин за изразяване на раболепие пред управляващите**. **Родното и чуждото - негативният образ на родното**, представено като антипод на европейската цивилизация; внушението за застой и деградация.

**„ЖЕЛЕЗНИЯТ СВЕТИЛНИК" (1952 г.)** Драматичната **историческа съдба на българите в Македония** през епохата на робството - **картината на родното**, за което повествователят говори с **обич, носталгия и болка** (контрастната позиция на лъ­жепатриота Бай Ганьо: „За Македония ще се поумълчаваме; знайш, не иде някак си"); **родово-патриархалният свят с неговата традиционна ценностна система**, **общественият живот с промените в светоусеща­нето, с пробуждането на националното самосъзнание; посланието за развитие**. **Чуждият свят** не е свързан с модерната цивилизация като ценностен модел, както в „Бай Ганьо", а **с действията на фанариотите и отродилите се чуждопоклонници** или **с житейската философия на не­разбрания от другите самотен творец.**

**„БАЛКАНСКИ СИНДРОМ" (1987 г.)** Сходни моменти в изображението на родното, на балканските нрави в „Балкански синдром" и „Бай Ганьо журналист" - акцент върху негативните обществени явления: **подкупност, ласкателство, лицемерие, властолюбие, алчност, подмяна на истината в пресата** (сватанакът: „Ти им кажеш да не създават паника, те пишат, че наводнение въобще няма. А водата им е стигнала до гушата!..."). Близост в интерпретацията на мотива за чуждото в „Балкански синдром" и „Бай Ганьо журналист" - **чуждият свят е символ на динамично развитие, висок морал, различна ценностна система.**

**Жанрово-стилови особености**

**„БАЙ ГАНЬО ЖУРНАЛИСТ"** Художествено-публицистичен текст - **фейлетон (очерк),** част от книгата „Бай Ганьо". Връзка със злободневния в края на XIX век политически контекст и същевременно поставяне на универсални проблеми. Форми на сатиричното - ирония, сарказъм, гротеска.

**„ЖЕЛЕЗНИЯТ СВЕТИЛНИК"** Повествователен жанр - **исторически (епически) роман, семеен роман хроника**. За разлика от присъствието на комичното в „Бай Ганьо журна­лист", в „Железният светилник" се открояват проявленията на тра­гичното (драмата на Катерина и Султана) и възвишеното (словата и поведението на Лазар Глаушев).

**„БАЛКАНСКИ СИНДРОМ"** Драматургичен жанр - **сатирична комедия**, принадлежаща към **театъра на абсурда**. Подобно на „Бай Ганьо журналист" основната композиционна форма е **диалогът**, чрез който са представени гротескни сцени и пародийни ситуации.

**Време и място на действието (хронотоп)**

**„БАЙ ГАНЬО ЖУРНАЛИСТ" 90-те години на XIX** век; заведение, в което се е събрала приятелската компания „Весела България", чийто член е и Алеко; чрез историята на разказвача действието се пренася в друга обстановка - в дома на Бай Ганьо; смяната на топоса откроява контраста между герои с несъвместими житейски позиции.

**„ЖЕЛЕЗНИЯТ СВЕТИЛНИК"** От **1833** до **1864** г., **македонският град Преспа** - **възрожденската епоха**, в която настъпват съществени промени в общественото съзнание на българите; за разлика от проявите на фалшиво родолюбие в „Бай Ганьо журналист", в Талевия роман изпъква безкористното посвещаване на националната кауза.

**„БАЛКАНСКИ СИНДРОМ" 80-те години на XX век** - времето на т.нар. гласност и преустройство в страните от социалистическия блок; **театралната зала** представя алегорично абсурдите в българската обществена действителност.

**Образна система**

**„БАЙ ГАНЬО ЖУРНАЛИСТ" Различни типове персонажи** - от Алековия и от Бай-Ганьовия кръг. Антиподите на Бай Ганьо са образовани, с интерес към изкуството, оли­цетворение на честността, европейци по дух. Двойниците на Бай Ганьо са въплъщение на грубостта, меркантилността, двуличието, агресията, духовната ограниченост и пустота.

**,ЖЕЛЕЗНИЯТ СВЕТИЛНИК"** Основното деление на героите е според отношението им към родното: **патриотите, духовните водачи, готови на жертви в името на общата цел - независима Българска църква** (Лазар, Климент Бенков), **родоотстъпниците** (Аврам Немтур) и **гръцките духовници**. Друго разграничение прави Султана от позицията на родовия морал - **„редовен човек",** спазващ нормите на патриархалната нравственост, **и „нередовен",** който ги нарушава и не се вписва в утвърдения модел на поведение (Рафе Клинче).

**„БАЛКАНСКИ СИНДРОМ"** Много са делитбените линии в персонажната система, което е свидетелство за липсата на единство в обществото: **селяни и граждани „консуматори" и „хора на духа"; „малкият човек" и театралният директор, изпълняващ волята на властимащите; представители на балканските нрави и пришълец от друга планета.**

**Ценности**

**„БАЙ ГАНЬО ЖУРНАЛИСТ**" Както Алеко е „опакото" на Бай Ганьо, по думите на професор Иван Шишманов, така и хуманистичните ценности - **духовна свобода, честност, вяра, надежда и любов** - са противоположност на Бай-Ганьовата аморалност, финалната поанта на книгата: „Европейци сме, ама все не сме дотам!...", загатва за **невъзможността напълно да се осъществи европейският ценностен модел в балканската действителност.**

**,ЖЕЛЕЗНИЯТ СВЕТИЛНИК" Родовите ценности**, които съхранява Султана, са **сплотеността на семейството, фамилната чест, строгият ред.** **Ценностите на народностната общност**, утвърдени от Лазар, са **родолюбието и дългът към братята по съдба**. **Ценностите на индивидуалности** като Рафе и Катерина са **любовта, свободният избор и изкуството**.

**„БАЛКАНСКИ СИНДРОМ"** Както в „Бай Ганьо журналист", в комедията на преден план е **духовната криза в обществото, свързана с отсъствието на стабилни нравствени опори.** Надеждата на драматурга е в изкуството, което със своята непримиримост към застоя може да ускори процеса на промяна.