**Никола Вапцаров (1909 - 1942)**

„В стиховете сме сухи и декларативни. (…) И хората малко ни вярват. Малко, защото ние забравяме, че в своята същност изкуството е дълбоко емоционално. Произведенията ни може да гъмжат от прекрасни идеи, от трогателна човечност, но те ще бъдат само полезна публицистика, ако не овладеем майсторлъка да вълнуваме сърцата на хората.“

**■ Миналото и паметта в поезията на Никола Вапцаров**

Никола Вапцаров създава своите стихотворения в преломна историческа епоха - през 30-те и в началото на 40-те години на XX век. Поетът изгражда образа на своето **драматично настояще** и споделя **мечтата си за бъдещия свят** на духовната свобода и справедливостта, но насочва погледа си и към **изпълненото с изпитания минало**, проследява изминатия път от отчаянието до изстраданата вяра.

Един от ключовите мотиви във Вапцаровата лирика е **споменът за преживяното от отделната личност и от поколението, към което тя принадлежи**. Лирическият говорител в стихотворението „Спомен" разкрива от позицията на непосредствен свидетел трагичната житейска история на огняр, чието мъчително съществуване е протекло в „клетката" на мрачната действителност. В „Двубой" лирическият субект представя в ретроспективен план своето напрегнато битие като нестихваща борба с живота. В този текст, отличаващ се със специфична художествена условност, Вапцаровият човек си „спомня" за драматични събития (в мината, на барикадата в Париж) и се отъждествява с жертвите: „Затрупа / въглищния / пласт / петнадесет / човешки / трупа. / Един от тях / бях / аз".

В редица стихотворения присъства **колективната биография на поколението, преминало през обезверяването и загубата на нравствените опори, за да достигне до преоткритата надежда** - „Писмо" („Ти помниш ли..."), „Завод", „История" и др. Професор Милена Кирова, изследвайки спецификата на Вапцаровата поетика, отбелязва характерна речева стратегия - „умението да мислиш себе си в първо лице, множествено число". Тази особеност проличава във финалните стихове на „Завод", в които е откроена изживяната метаморфоза: „И ти, завод, се мъчиш / пак отгоре / да трупаш дим и сажди / пласт след пласт. / Напразно! Ти ни учи да се борим -/ ще снемем ние / слънцето при нас“.

Творбите на поета огняроинтелигент съхраняват паметта не само за съдбата на „неизвестни хора" („История") в епохата на трагични социални конфликти, но и за **бурното историческо минало на народа**. В някои произведения оживяват легендите 3а изпълнената с романтика борба за освобождението на останалата под робство Македония. Преклонението пред героите на революционното движение, чийто връх е Илинденско-Преображенското въстание, е изразено в „Земя": „И мурите в буря / илинденски приказки пеят" и „Родина": „Аз пак те обичам, / Родино на Гоце и Даме" (Гоце Делчев и Даме Груев - дейци на Вътрешната македоно-одринска революционна организация). **В стила на хайдушките народни песни, на Ботевата и Яворовата поезия** е възкресена атмосферата на отминалото бунтовно време: „Да намериш камен да осъмнеш, / камен-зглаве, търне за постеля" („Хайдушка"), „Вятъра пее в Пирина, / в скалите, / пее в усои, в увини - / колко са паднали / в боя за своя / покрив / и свойта Родина! (...) / Записвай го просто и честно, / тъй както / просто го пее народа - „Заплакала е гората / все зарад Индже войвода..." („Доклад").

**Мотивът за паметта** в лириката на Вапцаров има още едно измерение - по думите на професор Инна Пелева това е **„културната памет за миналото на бъл­гарското художествено слово" (литературната традиция).** Стихотворението „Ботев" е свидетелство за влиянието на образи и мотиви от творчеството на възрожденския поет революционер. Особено силна е връзката между Вапцаровата и Яворовата поезия. В част от лирическите текстове на Вапцаров, утвърждаващи вярата в доброто у човека и в осъществяването на мечтата, се **долавя полемика с песимистично звучащи стихове на твореца символист**. Поемата „Песен за човека", разкриваща нравственото преобразяване на личността, е с контрастни внушения в сравнение с Яворовото произведение „Песента на човека", в което изпъква безнадеждността, об­хванала самотната душа. Позицията на лирическия говорител в „Не бойте се, деца" може да се разгледа като антитеза на скептицизма и тревожното предчувствие в творбата на Яворов „В часа на синята мъгла": „Ала / не бойте се, деца, / за утрешния / ден!" - „Деца, боя се зарад вас".

**Литературната традиция**, независимо дали Вапцаров влиза в диалог с нея, или оспорва някои от изразените светогледни идеи, заживява нов живот в творчеството му. Па­метта за словото на поетите от предходните периоди - не само Христо Ботев и Пейо Яворов, но и Александър Пушкин (стихотворението „Пушкин") - е съхранена, тъй като сът­вореното от тях е духовно наследство, което не трябва да потъва в забрава.

**Мотивът за спомена** във Вапцаровата поезия има и друг важен аспект, свързан с историческо събитие, в което се сблъскват враждебни сили - **Гражданската война в Испания** (1936 г.). Чрез принципа на различните гледни точки в цикъла „Песни за една страна" от стихосбирката „Моторни песни" са представени тъжните изповеди на работника Лори, разказващ за гибелта на приятеля си Фернандес, и на Долорес, съпругата на загиналия. След изживяната трагедия жената осмисля мотивите за направения от Фернандес избор и запазва в паметта си духовното му завещание: „По-добре е да умреш, / вместо да живееш скотски".

Творчеството на Никола Вапцаров е израз на **убеждението му, че историята отразява недостоверно миналото и „трябва да бъде пренаписвана**" (професор Радосвет Коларов). **Нейният морален коректив е поезията**, която е призвана да изрече истината за драматичното време на изпитания.

**■ Жанрови и композиционни особености на „История"**

Стихотворението „История" е създадено от Никола Вапцаров през 1939 или 1940 г. и не е част от стихосбирката „Моторни песни". Първоначално творбата е написана от поета в неговата т.нар. Кафява тетрадка. Творецът е възнамерявал да помести текста в своя бъдеща поетическа книга.

Художественото произведение е **емоционална изповед на колективния лирически говорител**, изградена **под формата на обръщение към историята**. Свидетелство за **специфичната речева позиция** („ние-идентификацията", по думите на професор Милена Кирова) са използваните местоименни и глаголни форми в първо лице, множествено число: „Какво ще ни дадеш, историйо, / от пожълтелите си страници? - / Ний бяхме неизвестни хора / от фабрики и канцеларии".

**Основният композиционен принцип в стихотворението е антитезата**, изразяваща се в **сблъсъка на контрастни гледни точки към миналото** - **на пренебрегнатите от историята участници в драматичните събития и на „многотомните писания**". Проличава една от специфичните особености на Вапцаровата поезия - **полемичното начало**. Лирическият субект **отхвърля традиционния историографски подход** и отправя в директна, експресивна форма **упрек, че не се разкрива истинската история на човешкия живот** - **изминатият труден път от безнадеждността до вярата, от примирението до борбата.**

Творбата гради **необичаен образ на времето**, в който се откриват няколко плана. Лирическият говорител представя своето настояще от позицията на бъдещето, на един все още ненастъпил момент. Този променен ракурс дава възможност на драматичната ситуация „днес" да се погледне така, сякаш вече е отминала в потока на времето и се е превърнала в „някога". Това придава на изповедта облика на автентична хроника, в която се преплитат конкретното и обобщеното, документалното и натуралистичното, разговорното и реторичното.

**■ Миналото и паметта в стихотворението „История"**

Отличителна черта на Вапцаровите лирически текстове е **диалогичността**. В повечето от тях присъства **адресат** (събеседник, участник в полемика), към когото е отправено поетическото слово. В интерпретираното произведение опонентът не е личност със своя индивидуалност (както в „Песен за човека"), а абстрактно понятие с широк смислов обхват - **историята**. В изследването си „Анализ на лирическата творба" професор Никола Георгиев определя лириката като най-парадоксалния тип речево общуване. Свидетелство за истинността на това твърдение е началното двустишие на „История": „Какво ще ни дадеш, историйо, / от пожълтелите си страници?".

**Реторичният въпрос, реторичното обръщение и метонимията** въвеждат **проблема за незаслужената забрава, на която са обречени онеправданите**. Метафоричният епитет „пожълтелите" се свързва, по думите на професор Радосвет Коларов, със специфично значение - „не на „стари", а на „остарели". За лирическия говорител „многотомните писания" изграждат остаряла, непълна представа за отминалото време, не разкриват дълбоката истина за преживяното и затова не будят доверие. Обрисуваната картина на бурната епоха е схематична, защото е създадена по изхабен шаблонен модел и пренебрегва несправедливо приноса на хилядите „неизвестни хора". Писаната история разкрива само големите събития, документира фактите, без да се интересува от съдбата на „малкия" човек, от неговото страдание.

Според старогръцката митология Клио - музата на историята - е дъщеря на Мнемозина - богинята на паметта. Стихотворението на Вапцаров внушава идеята, че лишеният от обективност летопис не изпълнява предназначението на историческия текст - да съхранява спомена за „простата човешка драма", да пази паметта за противоречията и конфликтите в някогашната действителност. Поради тази причина „томовете грамади", изпълнени с клишета, се превръщат в знак за незнание, непризнателност към предишните поколения. В книгата си „Любомъдрие на историята" академик Георги Марков посочва: „(..) незапомненото и незаписаното сякаш изобщо не се е състояло и е безвъзвратно загубено за човечеството. (…) Човек „умира два пъти" - веднъж тленно и втори път, когато го забравят".

**Ключовата дума „история" в произведението е многозначна** - особеност, характерна за лириката като литературен род. **Едното значение е свързано с историографския разказ**, който се основава на избирателен подход към случилото се и гради неистинен образ на миналото. **Другото значение насочва към нещо съкровено лично и изстрадано - драматичната житейска история на хората, които са отстоявали своята позиция независимо от мъчителните изпитания**. **Колективният лирически субект**, натрупал горчив опит, е преживял тежки моменти на душевна криза, но не е загубил борбения си дух, останал е верен на себе си. **Вапцаровото „ние"** включва както **работници и чиновници от „фабрики и канцеларии", така и селяни, представени огрубено, с натуралистични детайли**: „миришеха на лук и вкиснало".

Героите във Вапцаровата творба не са от мащаба на изключителните фигури на народните водачи във Вазовия цикъл „Епопея на забравените". Техният образ не е митологизиран от поета, не са представени патетично като част от националния героичен пантеон. **Стихотворението извежда на преден план онова, с което трябва да останат в паметта на потомците - от една страна, със страдалческата си участ на жертви в едно сурово, безпощадно време („хиляди убити"), но от друга, с духа на непримирение и със защитата на своето достойнство.**

Част от множеството на пренебрегнатите в „пожълтелите страници" са и **поетите,** **чийто дълг е да разкрият в изповедите си автентичната атмосфера, неподправения дух на времето**. Именно **поезията, но пределно искрената, а не пропагандно-агитационната, е алтернативата на остарялото познание в историческите книги**,, което маркира само „контурите" на епохата. Една от най-важните теми в поезията на Никола Вапцаров е **за хуманистичната мисия на изкуството в ситуацията на исторически прелом.** Творецът осъзнава своята отговорност, свързана със **словото, което може да спечели доверието на читателите само с откровеност, правдивост**. Според лирическия говорител истината за миналото трябва да се каже с „навъсени и къси стихове", които се отличават не с мелодичност и изящна форма, а с грубо звучаща разговорна лексика (дисфемизми). Изпъква **контрастът между тази новаторска поетика и традиционната лирика, иронизирана чрез метафората „парфюмен аромат".**

На сваления от пиедестала на „каноничното познание" (професор Радосвет Коларов) разказ на историята е противопоставен споменът, възкресен от поезията, за ада на земния живот, за мъчителното съществуване на забравените. Темата за различния обект на изображение на историята и поезията е разгледана още от Аристотел в съчинението му „За поетическото изкуство". Според древногръцкия философ историята се занимава с единичното, с отделните факти, докато поезията обобщава, намира връзките между нещата и търси истинската им същност. Поради тази причина Аристотел твърди: „Поезията е по-философска и по-сериозна от историята".

Лирическият субект избира специфична речева стратегия, за да създаде **разтърсващата хроника на преживяното** - експресивното обобщение на трагизма в човешкото битие (шестата строфа) е последвано от детайлна аргументация на изразената гражданска позиция.

Художествените изразни средства, характерни за Вапцаровата поезия, се открояват в ключовото шесто четиристишие. **Градираните реторични въпроси, анафоричното повторение и синтактичният паралелизъм** внушават **представата за мрачната, потискаща действителност и са средство за емоционално въздействие** върху читателите: „Живот ли бе - да го опишеш? / Живот ли бе - да го разровиш?" Използваните в третия и четвъртия стих метафора и сравнение засилват усещането за смазващата тежест на мъчителния спомен: „Разровиш ли го - ще мирише / и ще горчи като отрова". Може да се направи аналогия с натуралистичното изображение на народната трагедия в елегията „Елате ни вижте!" на Иван Вазов: „Тор мръсен смърди сред трънливо дворище". И в двата текста търсеният **стилистичен ефект се постига не само на лексикално равнище, но и на фонетично ниво - чрез употребата на алитерация.**

Обръщайки своя поглед към миналото, лирическият говорител влиза в ролята на **пазител на паметта и своеобразен хроникьор на драмата, изживяна от безименните за историята хора.** Това пропито с болка припомняне на житейските изпитания е символичното възкресяване на неизвестните от пепелта на забравата. Още с раждането си те са обречени на страдание и чувстват враждебното отношение на живота: „По синорите сме се раждали, / на завет някъде до тръните". Образът на тръните се свързва с „представата за препятствия, трудности" („Речник на символите", Жан Шевалие и Ален Геербрант), с мотива за мъченичеството на жертвите. Тази универсална символика може да се открие и в стихотворението „Ний" на друг пролетарски поет - Христо Смирненски: „привеждаме чела със трънени венци".

Вапцаровият подход при разкриването на трагичното в човешката съдба е свидетелство за влиянието и на Гео-Милевата поетика, отличаваща се с „оварваряването", огрубяването на експресивното слово. В „История" присъстват думи и изрази от разговорния пласт, от „грапавия" език на просторечието, представящи неподправената истина за безмилостното време: „а майките лежали влажни / и гризли сухите си бърни", „жените вили по задушница". В разказаната драматична история изпъква неизбежното следствие от убийствените, примитивни условия на съществуване - принизяването на онеправданите до нивото на първичното, дори скотското. Посланието на текста за тяхното нещастие, обусловено от социалната среда, е изразено чрез характерно за Вапцаровия поетичен свят езиково средство - сравнението: „Като мухи сме мрели есен", „работехме като добитък". Знак за мъчителната борба на колективния лирически субект за оцеляване е **хиперболата, открояваща изпитанията, жестоките предизвикателства на епохата:** „Онез, които сме оставали, / се потехме и под езика".

Вълнуващата изповед, която си поставя за цел да запълни „белите петна" в историята, припомня не само изживяната душевна криза и чувството за безизходица, но и друга страна на някогашната действителност - **конфликта между поколенията, сблъсъка на контрастни ценности и идейни позиции**. Акцентът е поставен върху обществени явления и тенденции, за които „томовете грамади" мълчат - **протеста на младите срещу консервативните възгледи на бащите**, категоричното отхвърляне на техния фатализъм, на примирението им със социалната несправедливост. Бунтът срещу конформизма, срещу остарелите (анахронични) разбирания намира израз в **дисфемизма и оксиморонното словосъчетание:** „А ние плюехме намръщено / на оглупялата им мъдрост".

**Противопоставени са различни представи за времето** - специфична особеност за литературния род лирика. Професор Никола Георгиев говори за две основни измерения на лирическото време - като застинал покой и като движение. **Бащите** са убедени, че в света властват непроменими закони, които предопределят съхраняването на съществуващия несправедлив ред: „Така било е и ще бъде..." Тази житейска философия вижда статиката като вечен принцип, на който се крепи статуквото. За **лирическия говорител** духовното спасение е свързано с напускането на ограничения битов свят с неговите регламентирани норми и предразсъдъци. Употребените разговорни глаголни форми изграждат представата за динамика, промяна, развитие: „Зарязвахме софрите троснато / и търтвахме навън(…)“

Вапцаровото стихотворение, отличаващо се със **стилово многогласие**, съхранява паметта за напрегнатия исторически момент. Неговата автентична атмосфера е пресъздадена с разнообразни езикови средства - **поетична лексика**: „една надежда ни докосваше / със нещо хубаво и светло"; **документално-публицистичен изказ**: „И късно през нощта си легахме / с последните комюникета"; **градирани реторични възклицания и апосиопеза**: „О, как се люшкахме в надеждите!... / (...) Не мога повече! Не искам!-". Една от лирическите характеристики на творбата е **недоизказването, замълчаването** под напора на силни чувства, графично означено чрез многоточие. Тази особеност се среща и в Ботевата поезия, с която Вапцаровите текстове са в диалог: „Но… стига ми тая награда" („На прощаване в 1868 г"). Сходно внушение за безкористност се открива в предпоследната строфа на „История": „За мъката - не щем награди".

**Във финалните стихове** и на двете произведения погледът на **лирическия субект е отправен към следващите поколения** - „да каже нявга народа" („На прощаване] в 1868 г."); „бъдещите хора" („История"). В творбата на Вапцаров изпъква звучащото като императив послание на „неизвестните хора" към историята да осъществи **връзката, приемствеността между настоящето и бъдещето, да предаде без патетика тяхното духовно завещание и да опази паметта за драматичната съдба на борещия се човек**: „че ние храбро сме се борили". С „думи прости", т.е. с **близък до ежедневната реч език**, трябва да се представи осмислящата живота борба за отстояването на хуманистичните ценности и човешкото достойнство.