**Междутекстови връзки между „Паисий", „История" и „Ноев ковчег“**

**Теми и идейни послания**

**„ПАИСИЙ" (1882 г.)** Темата за миналото, което е непознато за съвременниците на лирическия говорител - епохата на възрожденския будител Паисий Хилендарски и славното време на българските царе. Ролята на написаната история, значението на историческото познание за изграждането на националното самосъзнание и духовното пробуждане на народа. Смисловите противопоставяния между паметта и забравата, гордостта и срама, родното и чуждото, светлината на просвещението и мрака на невежеството, заблудата.

**„ИСТОРИЯ"(1939 или 1940 г. )**Темата за човека и историята - за разлика от Вазовото стихотворение, в което Паисиевата история е представена като фактор за преобразяването на „българския род" в народ, в творбата на Вапцаров колективният лирически субект влиза в полемика с историографията. Противопоставянето между историята, обричаща на забрава „неизвестните хора", и поезията, която е правдива хроника за социалния ад. Истината за духовната сила на борещия се човек, който е отстоявал своите нравствени ценности.

**„НОЕВ КОВЧЕГ“ (1988г.)** Изкуството на словото - памет за преживяното, 3а всичко, което повествователят е „видял с очи и пипнал с пръст". Книгата - своеобразен Ноев ковчег, пренасящ през времето спомена не само за човешкия живот с неговите превратности и изпитания, но и за различни форми на съществуването в природния свят. Нарушената хармония между човека и природата - проявите на насилие и враждебност от страна на хората, които не са представени като център на мирозданието. Посланието за самотата и страданието като неизменни характеристики на живота.

**Жанрово-стилови особености**

**„ПАИСИЙ"** Ода - патетичен стил, реторични (ораторски) езикови средства, изразяващи преклонението на лирическия говорител пред великата историческа личност. Митологизирането на националния герой, чието мащабно творческо дело осъществява прехода от мрака към светлината. „Паисий" е лиро-епическа творба, затова се определя и като поема.

**„ИСТОРИЯ"** Полемичният стил на Вапцаровото произведение - присъствието на антитезата, чрез която е изразено категоричното несъгласие на лирическия говорител със схематизирания подход на историята. Преплитането на изповедност, разговорност и реторичност - употреба на реторични въпроси, възклицания, обръщения и на дисфемизми.

**„НОЕВ КОВЧЕГ“** Художественият текст е определен от писателя като роман в първото самостоятелно издание. Частите на книгата може да бъдат характеризирани в жанрово отношение като разкази, новели или притчи. Във второто издание е включена пиесата на абсурда „Образ и подобие". Основният изобразителен принцип на повествователя е одухотворяването на природата, представена в антропоморфен облик. Отличителна особеност са алегоричните образи от природния свят.

**Време и място на действието (хронотоп)**

**„ПАИСИЙ"** Първият темпорален план - преломното време, в което живее възрожденският книжовник. Вторият темпорален план - далечното героично минало на българския народ. Пространството се разширява от „скромната килийка" на монаха до „звездния свят", към който отправя взор будителят - знак за нравственото извисяване на лирическия герой.

**„ИСТОРИЯ"** Специфичната гледна точка на лирическия говорител към своето настояще - поглежда от „отдалечена в бъдещето точка на себе си като на минало" (професор Радосвет Коларов). Пространствените образи - „синорите", „фабрики и канцеларии", „задръстените кафенета" - топоси, маркиращи етапите от драматичния житейски път на Вапцаровия човек.

**„НОЕВ КОВЧЕГ“** Ноевият ковчег на повествователя пътува по реката на времето, носейки „отпечатъци от паметта" - най-яркият е снежният отпечатък на Апостола. Опозицията между тленното и вечното, надмогващо смъртта. Мащабът на пространството - от земния свят до необятния Космос, Вселената.

**Образна система**

**„ПАИСИЙ"** Образът на светогорския монах - представен е като просветител, духовен водач, посветил живота си на свещена мисия. Аналогията на възрожденеца с митологичния културен герой Прометей. Образът на народа, който се преобразява под влияние на Паисиевата книга. Възкресеният исторически спомен за будещите гордост легендарни български царе и прославени „светци и патрици".

**„ИСТОРИЯ"** Образът на „малкия" човек, пренебрегнат, забравен от историческите писания. Драмата на останалите анонимни обикновени хора, които са истинските творци на историята. Конфликтът между поколенията - бунтът на търсещите промяна синове срещу примирението на бащите. Образът на поета, осъзнал предназначението на изкуството - да изрича суровата истина за живота.

**„НОЕВ КОВЧЕГ“** **Разнородни, контрастни образи**, разкриващи възвишеното и низкото - Апостола на свободата Васил Левски, мъртвите приятели на повествователя (хората на изкуството), от една страна, и ловците - олицетворение на агресията и жестокостта; къпещите се жени, погубили човешки живот, от друга. **Ключовите алегорични образи на щъркела и хлебарката** - въплъщение на представата за благородството и нищожеството.

**Ценности**

**„ПАИСИЙ"** Висши ценности за народния поет са паметта за миналото, знанието за делата на предците, родолюбието, запазването на националната идентичност (народностното самосъзнание).

**,,ИСТОРИЯ"** Вапцаровото стихотворение утвърждава стойността на истината, свободния избор, непримиримостта със статуквото, борбения дух, вярата и надеждата, че е осъществима човешката мечта.

**„НОЕВ КОВЧЕГ“** Нравствените ценности са свързани с образите на Апостола - безкористен патриотизъм, идеализъм, жертвоготовност, и починалите приятели на разказвача - олицетворение на духовното начало. Основната екзистенциална ценност е животът, който трябва да бъде съхранен независимо от силите на разрушението и смъртта.