„Най-първата искра в народната свяст“

Есе

За всяко велико движение е нужен лидер, който да го започне. В дългата история на България има много лидери и много движения, които те да водят. Иван Вазов издига на пиедестал Паисий Хилендарски като основоположник на великото действие за освобождаване на българския народ.

„Искрата“ представлява началото – тя „запалва фитила“ на действието, може да се стигне до „експлозивният“ резултат. В одата на Иван Вазов „Паисий“ монахът Паисий Хилендарски е тази искра. Неговото творение дава началото, полага основите на духовното пробуждане на народа, неговото „освестяване“. Нужен е човек със силен характер да поведе хората напред, да ги обедини, да им покаже правилния път, да им вдъхне надежда за по-добро бъдеще. Такива хора са нужни не само за народните битки, но и за общочовешкия напредък.

Монахът в началото на творбата е обгърнат от тъмнината. Тя е метафора за злото, мъката, подтисничеството. Целият свят е погълнат от нея. Самият Паисий е описан с епитети на тъмнината, защото той е неин роб. Опозицията със светлината се появява, заради святото дело, което той върши. Със своето творение – книгата „История славянобългарска“, монахът запазва славното минало на българския народ. Историята на България е изпълнена с ниски и високи моменти, което я прави отличен пример за бъдещото поколение. С нея Паисий показва, че има светлина на края на тъмния път и го прави със силата на знанието. Той е истински лидер и изпълва мисията си като такъв. Запалва „искрата“ за бъдещите освободителни движения.

Освен да покаже пътя и да вдъхне надежда, с творбата си Паисий затвърждава историята и миналото на българите. Това поставя основите за изграждането на българската общност, а именно дава обединяващия фактор за хората. Това им позволява да се борят заедно срещу тъмнината, защото заедно са по-силни, както е казал друг велик български лидер Хан Кубрат с неговата всеизвестна история за синовете му и снопа пръчки.

В днешни дни младите хора много по-малко намират родното като обединяващ фактор. Светът се движи по плана на глобализацията – общностите, обединени от история и територия, започват да се сливат все повече. Затова лидерите на съвремието не са „искри в народната свяст“, а „в човешката“. Обединяваме се не по образ, история, език, а по факта, че всички се хора. Борим се не за национална идентичност и независимост, а за еманципация на всички, опазването на планетата, на която всички живеем. Днешните водачи показват пътя на светлината чрез равноправни закони и стремежът към чистата енергия, пречистването на океаните и т.н. Запазваме своето, но не само народното минало, а индивидуалната духовност, здраве и права, за да може всеки човек да се чувства като член на човешкото общество. За планетата ни, за да имаме надеждата, че и децата ни ще могат да живеят благополучно и равноправно на нея. Лидерите на миналото се отличават с действията си, но не и с целта си.

Светът винаги ще се нуждае от лидери и човечеството винаги ще може да ги намери. Това е свята дейност, да бъдеш „искра“ означава да бъдеш „светлина“. Не бива да се обезсърчаваме, защото и най-малката искра може да доведе до най-красивите фойерверки.