**Паисий - ода**

**Тема:** Възрожденската мисия на Паисий, посветил себе си на народното просветление и осъзнаване на българската принадлежност

**Мотиви:** миналото на българския народ; миналото като безпаметност; знанието като светлина и път; тъмнината на незнанието; нарушаването на канона в името на мисията; величието на подвига; българската история като низ от падения и възходи; поводите за гордост на българина; гордостта и самочувствието на монаха, изпълнил мисията си.

**Образи:** монахът; лампата; книгата; историческите фигури на Симеон, Борис, Шишман, Самуил, Иван Рилски.

**Лирически герой**: Паисий, който е видян като създател, творец на новото слово, връщащо паметта на народа и даващо му насоки за бъдещето. Лирическият човек е представен постепенно, чрез деянието му („пред лампа жумеща пишеше наведен“) и чрез словото му („Четете да знайте що в стари години / по тез земи славни вършили деди ни“). Образът е разположен в тъмното и в светлото пространство, което смислово се обвързва с миналото на незнание и безпаметност и с историческото знание за себе си като народ.

**Хронотоп:** Времето е осмислено от гледна точка на Вазовата съвременност и затова одата започва с посочване на години: „Сто и двайсет годин..“ Това е времето до Паисий, до създаването на „История славянобългарска“ Самата книга връща времето назад към исторически събития, значими за основното внушение на текста.

Миналото е представено чрез символиката на тъмното, на черното, а бъдещето е визирано чрез светлината, символно обвързана със знанието.

Времето в одата може да се осмисли и като гранично, преходно между мрака и светлината.

Мястото, където е разположен образът на лирическия човек, е представено чрез приказния модел на представата за непознатото и тайнственото - „вдън горите атонски високи“ Конкретиката на мястото - Атон, се свързва с историческата реалност. Център на пространството е лампата „жумеща‘,‘символ на светлината, идваща от знанието. Постепенно пространството се разширява чрез историческия разказ за българите.

**Внушения:** Одата внушава мисълта, че нарушаването на нормата е присъщо на „лудите“ които според Вазов са смелите, решителните, които не се боят да бъдат различни. И Паисий като Левски и като Кочо нарушава разбирането за нормално, обикновено съществуване, за да изпълни мисията си - да даде своя принос за освобождението на народа.

Историческият разказ за миналото на народа внушава представа за падения и възходи и дава надежда на българина, че е време след дългите години на робско примирение и забрава за себе си да промени съдбата си към по-добро.

Образът на героя е озарен от светлината на знанието за себе си и за народната съдба. Той носи съзнание за нарушения канон, но приема службата към Бога като служба в името на народното просветление.

**Особености на художествения стил:**

• Епиграф: *О, неразумни юроде! Поради что се срамиш да се наречиш болгарин?... Или не са имали болгаре царство и господарство? Ти, Болгарино, не прелщайся, знай свой род и язик... , Паисий, (1762)*

• Метафора: *„Тъмнини дълбоки!“; „лампа жумеща“; „ревът беломорски“*

• Реторични въпроси:

*Що драскаше той там умислен, един?*

*Житие ли ново, нов ли дамаскин,*

*зафанат от дълго, прекъсван, оставян*

*и пред кандилото сред нощ пак залавян?*

*Поличби ли божи записваше там?*

• Инверсия: *„поглед любовен, приветен“*

• Хипербола: *„подвиг многодетен“*

• Анафора:

*че гърците са люде хитри, вероломни, /че сме ги блъскали, и не един път - /и затуй не можат нази да търпът -/ и че сме имали царства и столици, /и от нашта рода светци и патрици;*

• Реторични обръщения:

*Горко вам, безумни, овци заблудени, /със гръцка отрова, що сте напоени,*

• Градация: *„де българин страда, въздиша и гине“; „ към хаоса тъмний, към звездния свят, / към Бялото море“*

• Опозиция: мрак - светлина; незнание - знание; минало - бъдеще; „работи без отдих - почива без сън“

• Олицетворение: „*Бялото море, заспало дълбоко“*

• Синекдоха: „*но пачето перо нивга не изпусна“; „той фърли очи си“*

• Символ: „*той забрави всичко, дори и небето“; „На житие ново аз турих венец“*

• Сравнение: „*и кат някой древен библейски пророк*“

• Сарказъм:

Горко вам, безумни, овци заблудени, /със гръцка отрова, що сте напоени, /дето се срамите от вашия брат /и търсите пища в гръцкия разврат,

• Повествователност:

*А той беше учен, философ велик /и не се срамеше от своя език /и кога нямаше кого да надвива, /той пишеше книги, за да си почива.*

**Чувства:** Възторг от великото творение; гордост от постигнатото; гняв срещу чуждопоклонничеството; радост от мисълта за бъдещето.

**„ПАИСИЙ”**

**ОПОЗИЦИЯТА МРАК-СВЕТЛИНА В ОДАТА  
*Насоки за работа върху текста***

1. **Противопоставянето между „мрак” и „светлина” е основна смислоизграждаща опозиция на одата „Паисий”:**

а.) Мракът *се* свързва, от една страна, е хаоса, небитието „отвъд историята”, а от друга страна, носи характеристики, свързани с образа на Паисий - „един монах тъмен, непознат и бледен” - т.е. неизвестен, скромен.

б.) Светлината е важна за историята. Тя превръща хаоса в космос, неподвижността - в движение, нецивилизоваността-в култура.

Историята превръща скромния монах в „древен библейски пророк”, а „българския род” в „народ”.

Паисий пръв припомня на българите славната им история и им показва път към бъдещето. В цялата ода основната опозиция *мрак* — *светлина* се обвързва смислово с противопоставянето *мълчание - слово.* Думите на светогорския монах сътворяват свят. Паисий прилича на древен библейски пророк. Арена на неговите речи е цялата вселена:

*И кат някой древен библейски пророк*

*………………………………………………..*

*той фърли очи си, разтреперан, бляд,*

*към хаоса тъмний, към звездния свят,*

*към Бялото море, заспало дълбоко,*

*и вдигна тез листи и викни високо:*

*„От днеска нататък българският род*

*история има и става народ!*“

Словото история осмисля настоящето и е надежда за бъде­щето. Словото на Паисий е и откровение, и призив за пробуда.

В одата, изградена на принципа на антитезата, присъства още една от основополагащите опозиции не само за Вазовия текст, но и в социокултурния контекст на Българското възраждане: *сън-пробуда*, чийто синоним е противопоставянето *робство-свобода.*

1. **Особености на композицията:**

а.) Епиграф - представя цитат от втория предговор на Паисиевата история, който акцентира върху националното самочувствие.

б.) Първата част разкрива обстановката. Основна смислова доминанта е мракът - метафора не само на робското битие, но и на тъмнината в душите на хората. Преобладават риторичните въпроси.

в.) Лирически монолог на героя. Състои се от две тематични и композиционни части: първата - обобщаваща, втората - кон­кретна.

* В първата се излагат основните тезиси за ролята на ис­торията.
* Във втората се изброяват отделните събития.