**Иван Вазов**

**(1850 - 1921)**

„Възпоминанието на великото никога не е безследствено. (…) Прочее, добре е да се позамислим над недалечното минало. Може би в него да намерим нови светлини за наший помрачен ум; може би из смътните спомени на една страшна и славна епоха да извлечем нещо, което да ни науми за някаква забравена длъжност, за някаква оттикната задача.“

**Миналото и паметта в творчеството на Иван Вазов**

В продължение на половин век творческа дейност (от 1870 до 1921 г.) Иван Вазов създава художествения образ на българското минало. Различните в жанрово и стилово отношение произведения - оди, поеми, балади, разкази, повести, романът „Под игото", драми - изграждат представата на няколко поколения българи за величествените и трагичните моменти в националната история.

Цикълът „Епопея на забравените" се отличава с **митологичния модел** на Възрожденската епоха, с **култа към легендарните герои**. За народния поет **опазването на паметта за героичното време на предците е изпълнение на патриотичния дълг и израз на отговорността към потомците**. **Миналото, изобразено чрез средствата на идеализацията**, изпъква като **морален коректив на обществената действителност след Освобождението**, в която настъпва **драматична подмяна на ценностите**.

В своята повест „Немили-недраги", публикувана за първи път през 1883 г. в списание „Наука", Иван Вазов противопоставя отминалата епоха на възвишения идеализъм, за която говори с носталгия, и пораждащата разочарование реалност: „Тогава беше времето на самопожертвованията, защото из великите страдания изникват великите героизми, както днес е епохата на дребните характери".

Във Вазовите творби, разработващи темата за националноосвободителната борба, е разкрит в героико-романтичен план идейно-психологическият процес на духовното израстване на народа. Това е един от ключовите мотиви и в романа „Под игото". Художествените текстове, които са свидетелство за обединяващата сила на националната идеология, имат **важното предназначение да въздействат чрез съхранения исторически спомен**, да **формират нов тип ценностна система** и да **помагат за самопознанието на нацията**. Олицетворение на общонародния идеал и въплъщение на духа на Българското възраждане е образът на Васил Левски, на когото Вазов посвещава първата ода в „Епопея на забравените", както и разказите „Апостолът в премеждие", „Чистият път", „Из кривините".

Други Вазови произведения връщат читателите още по-назад във времето - към епохата на Второто българско царство - романът „Светослав Тертер", повестта „Иван Александър", драмата „Към пропаст", сборникът с поеми и балади „Легенди при Царевец" и др. В предговора към „Легенди при Царевец" (1910г.) творецът изяснява своя художествен замисъл, насочването към устните народни предания: „Аз исках да оживя историята, (...) да припомня това минало, забравено и пренебрегнато повече, отколкото трябва, а и съвсем неизвестно за болшинството у нас. (…) Защото - това е една истина - ние още не познаваме историята си". За народния поет **древното минало не е „мъртво нещо", а е дълбоко свързано с настоящето и обяснява чертите на националния характер**, причините за драматичните обрати в народната съдба. **Мисията на духовния водач** е да **припомня историческите уроци**, да **извлича поуките от преживените нещастия**, за да се **предотврати повтарянето на трагичните събития**.

Разкривайки героиката и трагизма на отминалото време, Иван Вазов изпъква като „идеолог на нацията" (професор Инна Пелева), „национал-митолог", „изразител на колективното съзнание" (доцент Пламен Антов). В някои от творбите си - повестта „Чичовци" и разказа „Хаджи Ахил" - писателят показва като народопсихолог по-различна гледна точка към предосвобожденската епоха. Героите в тези текстове са част от колоритния битов свят и са обрисувани чрез средствата на комичното - иронията и пародията.

Подзаглавието на „Чичовци" - „Галерия от типове и нрави български в турско време" - загатва за художествената задача на повествователя да остави в паметта на потомците и спомена за негероичното съществуване на „малкия" човек. В своето творчество Вазов се ръководи от разбирането си, че трябва да представи правдиво философията на българската история, противоречията в народното битие - от една страна, **саможертвата**, защитата на националното достойнство („Епопея на Забравените", „Под игото" и др.) и от друга страна, **стремежа за оцеляване, инстинкта за самосъхранение** („Чичовци"). Вазовите произведения пренасят през времето спомена за тези полюсни измерения на нравствения избор, за да **могат следващите поколения да опознаят себе си, вглеждайки се в делата на предците**.

Дори и когато насочва вниманието си към преломни моменти от своето настояще (например Сръбско-българската война - стихосбирката „Сливница"), Иван Вазов ги пресъздава с ясното съзнание, че **те ще се превърнат в част от националната памет и ще служат като критерий за родолюбие и доблест.** Моралното удовлетворение на всеотдайния летописец от изпълнената мисия е изразено в емоционална форма в една от късните му творби - „Жива история": „на всичките трептежи на Балкана / история съм жива тук!".

■ **Композиционни и жанрови особености на одата „Паисий"**

Иван Вазов публикува първите пет оди на цикъла „Епопея на забравените" в стихосбирката „Гусла" през 1881 г. Три години по-късно издава стихосбирката „Поля и гори", в която включва още седем оди от „Епопеята" - „Паисий", „Братя Миладинови", „Раковски", „Караджата", „1876", „Волов" и „Опълченците на Шипка". Тези седем текста, чиято подредба спазва хронологичния принцип, представляват втората част на лирическия цикъл.

**Одата** „Паисий" се намира **в композиционния център** на целия цикъл и изгражда специфични междутекстови връзки преди всичко с първата творба („Левски"), седмата („Братя Миладинови") и последната, дванадесета („Опълченците на Шипка"). С „Левски" я свързват посланията за **преобразяващата сила на словото**, **началото на промяната и ролята на легендарната личност** в историческото битие на народа; с „Братя Миладинови" - идеята за **мисията на възрожденския книжовник**, будител; с „Опълченците на Шипка" - **внушението за мащабните последици от вдъхновената проповед на монаха, пробудила борбения дух на народа**.

Важен елемент на паратекста е **епиграфът (мотото)** - откъс от второто „Предисловие" на Паисиевата „История славянобългарска"; емоционално обръщение на възрожденеца към отродилите се българи: „О, неразумне и юроде! Поради что се срамиш да се наречеш Болгарин?.. ". За Вазовото произведение е характерна **триделната композиция**. В **началната композиционна част може да се обособят условно три фрагмента**: **първият** разкрива атонския монах на фона на неговата „скромна килийка, потънала в сън"; **вторият** представлява дълга поредица от градирани въпроси на лирическия говорител, който се стреми да открие мотивите за творческото дело: „Що се той мореше с тоя дълъг труд?"; **третият** фрагмент откроява лирическия герой в нова светлина - израснал до мащаба на библейски пророк, той изпъква на фона на „звездния свят".

**Втората част** съдържа **монолога на будителя**, възкресяващ картината на славното минало. Отличителна особеност е **призивното звучене на словото на героя**, което се постига чрез употребата на глаголи в повелително наклонение.

**Финалните стихове - епилог** - връщат читателя към лирическата ситуация в първата част и изграждат **композиционната рамка** на творбата. **Заключителното двустишие е поантата** на текста, в която изпъква **основната опозиция между мрака и светлината.**

Вазовото произведение се определя в жанрово отношение като **ода.** Лирическият говорител изразява **преклонението** си пред **митологизирания светогорски монах**, представен като **част от пантеона на легендарните национални герои**. На преден план е прославата на необикновения духовен подвиг, който е разкрит като модел за подражание. **Патетично**, с **ораторски стил** отличаващ се с експресивни езикови средства - тропи и фигури, - е осъществена **възхвалата (апологията)** на персонажа и са **утвърдени националните ценности**, чието олицетворение е Паисий. В анкетата, проведена от професор Иван Шишманов, Вазов споделя кой е високият литературен образец, оказал влияние при създаването на „Епопея на забравените" - стихосбирката „Легенда на вековете" на френския поет романтик Виктор Юго: „Тук подражавам на тържествения, възвишения, философския тон на неговите оди".

Освен **лирическия елемент (директния израз на чувствата**, които изпитва лирическият говорител - възхищение, възторг, гордост) в художествения текст присъства и **епическото начало**. То се свързва с **пространния исторически разказ на книжовника**, чиято цел е чрез спомена за героичните дела на предните да формира новото самочувствие на българския народ. Този специфичен **жанров синтез** - емоционалният план, субективното отношение на поета, от една страна, и елементите на сюжетност, от друга - дава основание творбата да се разгледа и като поема. Подобно мнение изразява професор Димитър Михайлов: „Жанровата природа на творбите от „Епопея на забравените" е хибридна. Те съвместяват в себе си одичното и поемното начало, без да са в чист вид оди или поеми".

Спецификата на „Паисий" се изразява и в преплитането на **полемичното начало, сатиричното изобличение на отчуждението от родното** в настоящето на възрожденеца, **публицистичната острота на изказа** (лирическият герой отхвърля категорично позицията на чуждопоклонниците, наричайки ги с гняв „овци заблудени") и мащабния исторически план.

Във време, когато българската историография прави първите си стъпки, когато мнозина от дейците на предосвобожденската епоха са непознати за Вазовите съвременници, народният поет оценява ролята на будителите и революционерите и **вгражда техните образи в националната памет**. **Цикълът „Епопея на забравените" формира в съзнанието на потомците устойчива представа за величието на дедите** - представа, с която е длъжна да се съобразява и историческата наука. Задълбочено е наблюдението на литературния изследовател професор Бистра Ганчева: „Епопея на забравените" не следва, а предхожда историческите оценки".

**■ Миналото и паметта в „Паисий".**

**Ценности и норми, проблеми и конфликти**

**Епиграфът** на одата „Паисий" откроява автентичното слово на светогорския монах и възкресява атмосферата на неговата драматична епоха. Емоционалните думи на книжовника в мотото придобиват значение на послание и към Вазовите съвременници след Освобождението: „О, неразумне и юроде! Поради что се срамиш да се наречеш Болгарин?.. Или не са имали Болгаре царство и господарство? Ти, Болгарино, не прелщайся, знай своя род и язик..." Изпъква **тревожен проблем**, актуален и за времето, когато поетът създава своето произведение - **за непознаването на родната история**. Неслучайно още в началото на творбата е поставен акцент върху **ключовия образ на мрака**: „Сто и двайсет годин… Тъмнини дълбоки!" При публикацията на одата в стихосбирката „Поля и гори" творецът помества под линия следната обяснителна бележка: „Временно разстояние между написването „Царственика" от Паисия (1762) и написване настоящото стихотворение (1882)"

**Метафората в реторичното възклицание** „Тъмнини дълбоки!" внушава **идеята за безпросветност, безпаметство, пренебрегване на дълга към предците**, незаинтересованост към миналото и родовите корени. Изразена е **позицията на лирическия говорител**, проличава **огорчението** му, че родолюбивите призиви на възрожденеца са непознати за новите поколения. Мисията на поетическото слово е да разпръсне мрака на невежеството, да противопостави паметта на забравата и да съхрани историческия спомен.

**Природното описание** в началните стихове изгражда специфичен хронотоп - **пространство, отдалечено от светската суета** („вдън горите атонски високи"), **спряло време, неизменност**, безкрайна повторителност („де се чува само ревът беломорски"), ненарушим покой, пораждащ усещането за вечност. **На фона на статиката и безвремието се откроява творческата дейност** на „един монах тъмен". **Метафоричният епитет „тъмен",** характерен за Вазовия художествен свят, е използван със значението **„неизвестен, забравен".** **Лирическият герой е представен в гранична ситуация на преход, когато се поставя началото на нещо ново**.

**Книжовното дело** на всеотдайния духовник се свързва с акта на **изключителната промяна** - **от мрака към светлината, от съня към пробуждането**, от малкия свят на „скромна килийка" към големия свят на историята. Именно историята е това понятие, което придава мащабност на привидно невзрачния персонаж и го издига до необикновената висота на „демиургична личност", по думите на професор Инна Пелева (демиург - творец, създател). Неговото творение, разкрито в контраст с традиционните канонични текстове - житие, дамаскин, „Поличби божи", „Слова духовни", - създава представата за историческото време, което е изпълнено с героичните подвизи на велики владетели. **Миналото, видяно през погледа на вдъхновения светогорец, не е постоянна цикличност, предопределена от вечни закони, а е белязано със знака на събитийността и развитието.**

**Паисий осъзнава стойността на своето новаторско дело**, затова с гордост заявява: „На житие ново аз турих венец!" Лирическият говорител, служейки си със **смислов парадокс и реторично възклицание**, изгражда по нетрадиционен начин образа на легендарния герой: „житие велико! Заради което / той забрави всичко, дори и небето!" В тези стихове е отразена **важна жанрова особеност на одата - синтезът на апологията и полемиката**. Утвърждаването на възвишения нравствен пример преминава през отрицанието на познатия модел за възвеличаване на подвига. Вазовият персонаж служи на Бога не с изпълнението на църковния ритуал и възхвалата на идеализиран християнски светец, а като се посвещава на родолюбива мисия - да сътвори историческия разказ за преминалата през обрати съдба на своя народ, формалното нарушение на религиозния канон („много бденья, утринни пропусна") не принизява монаха, напротив, извисява го в съзнанието на потомците. **Чрез използваното сравнение поетът отъждествява възрожденеца с „древен библейски пророк" и с апостол Йоан**, един от Христовите ученици - „на Патмос дивий пустинника строг".

Тази съпоставка придава **свещен ореол на книжовника** и извежда на преден план **нови страни на неговия нравствен облик**. Паисий е **образцовият одичен герой** и като **безкористен патриот**, и като **духовен водач на нацията**, и като **летописец**, познаващ историята на родината, и като **личност с пророческа дарба да вижда отвъд хоризонта на настоящето**. Във финалните стихове на първата композиционна част е изразено посланието, че народният будител е насочил своя поглед колкото назад, към далечното минало, толкова и напред, към предстоящото. Тези две измерения на времето са свързани неразделимо в съзнанието на легендарната фигура - **митологизираното „преди" и бъдещето,** когато ще се осъществи националният идеал. В някогашното битие Паисий вижда модела, по който ще се изгради свободната българска държава: „Нека той познае от мойто писанъе, / че голям е той бил и пак ще да стане".

Подобно на старозаветния Бог Йехова (върховния демиург) Вазовият персонаж създава със силата на словото достоен за възхищение свят. Със своето книжовно дело монахът се противопоставя на мрака и „хаоса тъмний" и бележи началото на новото битие на народа. **Патетичният монолог на светогореца** разкрива **изключителното значение на паметта**, на опазения спомен за делата на предците: **„От днеска нататък българският род / история има и става народ!"**. **Това двустишие може да се разгледа като вътрешна поанта на текста**, защото представя **основната идея за ролята на историческото знание**. То е ключов фактор за формирането на националното самосъзнание и на народностната общност, обединена от общото героично минало.

Написаната история като форма на колективната памет е средство за самопознанието на нацията, преоткриването на националните ценности и духовното извисяване на българите. **Понятията „род" и „народ" не са контрастни**, а са осмислени като знаци на различните етапи от един сложен, драматичен исторически процес. **Родът в контекста** на Вазовата ода се свързва преди всичко с внушението за **родство по кръв, общ произход**, докато **народът се възприема като олицетворение на друг, по-висш тип родство, братство - по идеали, стремежи, възвишени проекти**. Това убеждение на будителя проличава в призива му към сънародниците: „Нека всякой брат наш да чете, да помни".

Създаденото от лирическия герой „писанье", изграждащо романтичен образ на миналото, е памет за бойните подвизи на прославените български царе и на народа, който е повярвал в собствените си сили и е творец на съдбата си. Средищната композиционна част на одата е „конспект" (професор Инна Пелева) на събитията, предадени в „История славянобългарска". Специфичен жанров белег на Вазовата творба е **синтезът на летописното и публицистичното**, на **разказа за делата на дедите и субективната оценка на поета,** който адресира посланията си към своите съвременници. Стиховете, посветени на цар Симеон, са доказателство за присъствието на тези разнородни жанрови характеристики: „и как Симеон цар угрите прогони / и от Византия приема поклони. / А той беше учен, философ велик / и не се срамеше от своя язик".

Лиро-епическото произведение е памет и за духовния подем в „стари години", защото припомня значителния принос на предците ни в културната история на славяните. Тази идея е внушена чрез **метонимичния образ на книгата**, загатващ за широкото разпространение на старобългарската писменост: „че и ний сме дали нещо на светът / и на вси словене книга да четът".

**Апологията на българското**, на изключителните постижения в сферата на духа - такава е функцията на смисловия парадокс в стиха „той (Симеон) пишеше книги, за да си почива" - се преплита със **сатирични елементи, с гневно отхвърляне на чуждопоклонството и отцеругателството.** Чрез експресивни сравнения, реторични обръщения и метафори са изобличени измяната към отечеството, неспособността да се разграничат истината и лъжата: „че е срам за всякой, който се отрича / от своя си рода и при гърци тича / и своето име и божия дар / зафърля безумно като един твар"; „Горко вам, безумни, овци заблудени, / със гръцка отрова що сте напоени".

Според Вазовата концепция за историята, отразена в „Епопея на забравените", **трябва да бъдат съхранени както паметта за великото, което буди патриотична гордост, така и споменът за срамното, позорното**. По този начин **историческото познание придобива въздействена сила и изпълнява възпитателна функция**. Примерите за героичното, за опазеното от дедите „име честно" изграждат самоуважението и повдигат самочувствието на народа, убеждават го в нравственото превъзходство на родното над чуждото. **Проявите на недостойното са необходимият урок за потомците, горчивият опит, от който те са длъжни да се поучат**.

**Във финалните стихове на патетичния монолог** на възрожденеца изпъква **обобщеният символен образ на Паисиевата книга**. Тя надхвърля рамките на историографско произведение и придобива **измеренията на свещен текст, на национална Библия**. Неслучайно е наречена „писанье" (аналогия със Свещеното Писание), което е **духовно завещание към следващите поколения** - „тя е вам завет". **Сакралният характер на книжовния труд** е подчертан чрез внушението, че той е боговдъхновен, израз на Божията воля и мъдрост, щедър дар за българския народ от върховния Творец: „откровенье, божа благодат". Така се гради **усещането за закрила от висшата сила**, за **духовна връзка между Бога и народностната общност**. Подобно послание е изразено и в по-директна форма в проповедта на будителя: „Нека наш брат знае, че бог е велик / и че той разбира българский язик".

Значението на тази „първа родова книга" (Димитър Ефендулов) на българите е разкрито с употребата на **хипербола и метонимия**, показващи мащабите на нейното влияние: „Нека се преписва и множи безчет / и пръска по всички поля и долини, / де българин страда, въздиша и гине". Създателят на историческото съчинение - всеотдаен пазител на националната идентичност, е представен като личност, намираща се на границата на две епохи. Той е духовно лице, но работи „против канона", посвещавайки се на общонародната кауза, затова е назован с **оксиморона** „тоз див Светогорец". Метафоричният епитет „див" е използван със значенията „неподчиняващ се на установените правила, постъпващ нетрадиционно, луд". Такъв е смисълът, вложен в стиховете в началната част на одата: „Що се той мореше с тоя дълъг труд? / Или бе философ? Или беше луд?"

В цикъла „Епопея на забравените" **мотивът за лудостта** се свързва **с отказа от личното в името на колективното**, с готовността да се пожертват собственото спокойствие и дори животът за благото на общността. Вазовият герой не се вписва в обичайната представа за светеца, избрал манастирската обител - аскет, отшелник, който се стреми към спасението на душата си. Призванието на „тоз мъж" е да изпълнява своята родолюбива мисия и да утвърждава със словото си висшите национални ценности и идеали.

**Финалното двустишие - поанта** - е свидетелство, че лирическият говорител не снема ореола на святост от образа на монаха: „и фърляше тайно през мрака тогаз / най-първата искра в народната свяст". **Аналогиите с образа на сеяча от притчата на Исус Христос и с подвига на Прометей** са знак за **възвеличаването на Вазовия персонаж, издигнат до висотата на митичен културен герой.**

**Ключовата опозиция между мрака и светлината** загатва на символно равнище за **смисловите противопоставяния между неведението и познанието, духовната слепота и прозрението, забравата на миналото и паметта**. Пророческото слово, метафорично оприличено на искра, осъществява чудодейната промяна в съзнанието на българския народ.