**Обществото и властта в българската литература**

**■ Понятието „власт"**

Произходът на думата „власт" се свързва с гръцки произход - „бивам покорѐн, пленен“, и с лат. произход – „силен съм, струвам“. Значението ú се дефинира като „политическо управление на държава“, а в по-общ смисъл – „право и възможност да се управляват волята и действията на други лица“.

Понятието „власт" може да бъде тълкувано и разбирано от различни гледни точки, определяни най-вече от спецификата на културно-историческата епоха.

Във **философията** то е централно за възгледите на **Фридрих Ницше** . Според философа „волята за власт" е в основата на човешкото поведение и е предопределена от изключително важното за всеки желание да увеличава собствената си сила. В **социологията** проблемът за властта е разработван от **Макс Вебер** . Той дефинира властта като отношение, при което индивид или група осъществява своята воля над друг индивид или друга група. **Вебер откроява три типа власт**: **рационална,** основана на вярата в законността на съществуващия ред и законното право на управляващите да издават заповеди; **традиционна**, изградена върху основата на вярата в светостта на традицията и правото на власт на този, който я получава по силата на тази традиция, и **харизматична**, основана на вярата в свръхестествените качества, геройство или някакво друго висше достойнство на владетеля и на създадената или получената от него власт.

Във втората половина на XX век изследователите на проблема за властта в човешкото общество постепенно се оттласкват от противопоставянето „господство - подчинение". Приема се, че властовите отношения се изграждат не само между господстващ и подчинен субект, а и между субекти, които са неравнопоставени. При такова разбиране на властта стремежът е към постигане на баланс в отношенията и разделяне на сферите на влияние между субектите.

В съвременния свят властта все повече се схваща метафорично и се говори за „власт на езика", „власт на смисъла", „власт на идеологиите".

**■ Човекът, обществото и властта**

Проблемът за властта е от особено значение за всеки индивид, доколкото човекът е социално същество и животът му в общността зависи в немалка степен от властовите отношения, в които живее. От друга страна, доколкото в центъра на литературата винаги - по един или друг начин, стои човекът, проблемът за господството неотменно присъства и в литературата. Аспектите, от които той се разглежда, зависят до голяма степен от историческото развитие на дадената общност.

**■ Проблемът за властта в развитието на българската култура и литература**

Началото на българската книжовност е поставено с делото на светите братя Кирил и Методий и работата на техните ученици в Първото българско царство - времето на княз Борис I и цар Симеон. До падането на българите под османска власт **могъществото на царя е възхвалявано и утвърждавано от официалната книжнина**. За това свидетелстват запазени паметници на старобългарската литература, сред които се откроява стихотворната похвала за цар Симеон, за чийто автор се приема старобългарският книжовник от X век Йоан Екзарх.

**Неофициалната литература от периода - богомилската книжнина**, разглежда проблема за властта от **позициите на еретичното учение, отхвърлящо богатството и облагите, които то дава.**

Периодът на османското владичество (XIV - XIX век) поставя **специфичен акцент** върху проблема за властта. Той се обвързва тясно с **противопоставянето „родно - чуждо".** **Властта на Османската империя се възприема като чужда**, наложена против волята на българите. В литературата от периода тя се представя като зло, което трябва да бъде унищожено. В тази посока говорят произведения на **Георги С. Раковски, Добри Чинтулов, Любен Каравелов, Христо Ботев** и др.

Същевременно **властта се схваща и в нейните духовни аспекти** заради **опитите на Гръцката патриаршия да наложи своята култура** по българските земи. Тази власт отново е обвързана с опозицията „родно - чуждо". Темата е подхваната още от **Паисий Хилендарски** в „История славянобългарска" и неотменно присъства в по-голямата част от българските литературни творби от периода. Специфичен акцент в рамките на този аспект поставя творчеството на Христо Ботев.

В българската литература от 60-те и 70-те години на XIX век се откроява и **трети аспект на проблема** **за властта**. Той е свързан със **социалното разслоение вътре в самото българско общество** и с **властта, която дават парите и богатството**. Проблемът може да бъде видян в творчеството на Любен Каравелов (повестите „Хаджи Ничо", „Крива ли е съдбата?" и др.), на Христо Ботев (стихотворенията „Елегия", „Борба", „Хайдути" и др.) и на други възрожденски автори.

В развитието на **българската следосвобожденска литература** темата за обществото и властта най-често се свързва с **отношенията между човека и обществото**, от една страна, **и държавата**, от друга. Историческото развитие на българската народностна общност води до формиране на такива народопсихологически нагласи, които **отхвърлят рационалното приемане на държавата като източник на ред и законност**. В нейно лице се вижда враг, упражняващ насилие и отнемащ на човека правото му на достойно съществуване. Тези нагласи може да бъдат наблюдавани във **фейлетоните на Алеко Константинов** („Депутатът с побърканите местоимения", „Освидетелстване зъбите на посещающите Черната джамия", „Херострат II" и др.), в **разказите на Елин Пелин** („Лудата" „Мечтатели" и др.), както и с по-ясно изразен идеологически и политически характер - в **поемата „Септември" на Гео Милев**. Така се стига до **разколебаване на родината като ценност** и до появата на **противопоставянето „родина - държава".** В противовес на отхвърлянето на модерната държава от началото на XX век като институция се появяват исторически повествования, в които се идеализира миналото, включително образът на владетеля като богоизбрания, който се грижи за своя народ.

**В началото на XX век** се появява и се развива литература, повлияна от идеите на социализма и комунизма. В творчеството на поети като **Христо Смирненски** (Да бъде ден!" „Ний" и др.) **и Гео Милев** (поемите „Ад", Ден на гнева" и „Септември"), а по-късно и на **Никола Вапцаров** („Вяра", „Двубой", „Завод" и др.) **категорично се отхвърля традиционно установеният властови ред - държавен и религиозен, за да се утвърди идеята, че само народните маси, пролетариатът, работничеството могат да установят така мечтания нов и справедлив социален ред.**

**През 1944 г. българското общество преживява драматична социална промяна** - **установява се комунистическа диктатура** под формата на народнодемократична власт. Литературата се оказва един от мощните механизми за нейното утвърждаване. Като основен метод в изкуството се налага **социалистическият реализъм**. **Неговата цел е да внуши „правотата" на новото социално устройство** и **да защити действията на новата власт**, представяйки нейните действия винаги оправдани от висшата цел - абсолютната социална справедливост. Така, по думите на Вацлав Хавел (1936 - 2011 – чешки драматург и политик, водеща личност в политическите промени в Европа през есента на 1989г.), идеологията (въплътена в литература) все повече **се отдалечава от реалността и постепенно губи контакт с нея, като я замества с псевдореалност**. В българската литература от този период се открояват, от една страна, имената на поети като **Христо Радевски**, **Младен Исаев** и др. и на белетристи като **Стоян Ц. Даскалов** (романът „Път" и др.), **Крум Велков** (романът „Село Борово") и др., които твърдо отстояват в творчеството си принципите на социалистическия реализъм, често за сметка на художествената стойност на творбите си. Същевременно, особено от 60-те години на XX век нататък **проблемът за властта е интерпретиран талантливо** от творци като **Емилиян Станев** (романът „Иван Кондарев"), **Павел Вежинов** (романът „Нощем с белите коне"), **Ивайло Петров** (романът „Хайка за вълци"), **Георги Марков** („Задочни репортажи за България"), **Стефан Цанев** („Български хроники") и др.

**Голямата политическа и социална промяна**, която България преживява след **10 ноември 1989 г**., води и до големи промени в литературата. Демократизиращото се общество и неговите творци се чувстват свободни да изразяват позициите си, без да се съобразяват с наложени идеологически рамки. Установяването на многопартийна политическа система и демократичните избори правят **проблема за властта изключително значим както в обществото, така и в литературата**. Показателен в това отношение е романът в 5 части „Земя за прицел" на Свобода Бъчварова.

Българската литература от началото на XXI век интерпретира темата във все по-широк контекст, което е и световна културна тенденция.