**„Борба“**

*Христо Ботев*

Реакция срещу налагането

на лъжливи ценности в света

1.Заглавието и посланието:

Заглавието **директно извежда основно внушение** на стихо­творението. **Борбата е естествената реакция** на мислещия човек в един свят, „привикнал хомот да влачи”.

2. Светът: стойностите са обърнати: този свят е свикнал да се кланя на тиранията и злото, да целува тежката им желязна ръка

- светът е полюсен: на единия полюс - разумът и съвестта, а на другия - лъ­жата и робството

- българинът се е отдалечил от любовта, вярата и надеждата, т.е. от христи­янските ценности: „в гърди ни любов, ни капка вяра, / нито надежда от сън мъртвешки / да можеш свестен човек събуди!“.

Обществото, в което живее лирическият „аз”, няма точни ценностни ориентири, не е способно да различава истината от лъжата, доброто от злото. Дори нещо повече - ценностите в това общество съзнателно са **подменени**. Потисникът, крадецът, лъжецът, измамникът и демагогът са на почит в този свят на „лъжи святи”, свят на „вълци в овчи кожи”.

Вместо **вярата** да осмисли човешкия живот, да му дава посока и цел, с нея се „слугува”.

Трагична е картината на българското общество, която ри­сува Ботев. Тези, които трябва да бъдат духовни водачи, са се превърнали в „обществени мъчители”.

Светът се крепи не на истината, свободата и вярата, а на лъжата, която се представя за истина.

За Ботевия лирически човек така е не само в България, където поп, учител и вестникарин „зайдно мъдруват”, така е и в целия свят, така е от векове, защото „умът човешки” винаги е бил заплаха за тираните.

Но да бъде спрян човешкият порив към свобода е невъзможно. Срещу инерцията, срещу робското малодушие и безгръбначност Ботев изправя светлия пример на борците за човешки прогрес и свобода.

**3. Виновниците:**

- чорбаджийството: „Богат е“, казва, пък го не пита / колко е души изгорил живи, / сироти колко той е ограбил / и пред олтарят бога измамил / с молитви, с клетви, с думи лъжливи.“

- духовенството: „стадо от вълци в овчи кожи“

- продажната интелигенция: „вестникарин“ и „дивак учител“.

**4. Поанта** (**лозунгът** на парижките комунари): „кипи борбата и с стъпки бързи / върви към своят свещени конец... / Ще викнем ние: „Хляб или свинец!“

1. Лирическият герой:

Лирическият „аз” е търсещ, неприемащ готови, чужди „ис­тини”. Стихотворението е построено като **напрегнат вътрешен монолог**, в който лирическият герой достига до истините мъ­чително, „пред очите” на читателя. Ярки метафори, антитези и оксиморони бележат пътя на героя към истината.

Ботевият лирически човек е **непримирим** към онези, които чрез вярата насаждат примирение и покорство, защото притъпяват естествения човешки порив към свобода.

За героя както вътрешната духовна свобода, така и народ­ната, са невъзможни, ако индивидът и народът не се проти­вопоставят на лъжите „святи”, на догмите, в които възпитава християнската църква.

Лирическият герой се опитва да **развенчае тази „свещена глу­пост”,** за да заживее достойно, за да има надежда за бъдещето.

**Основното чувство е гневът,** който градира, избухва във финалните редове. Борбата е единственият възможен път за човека със свободен разум и чиста съвест. Ботевият лирически човек не е сам, а е част от тези, които ще се изправят срещу всичко онова, което насажда страх и покорство („Ще викнем ние: ’’Хляб или свинец! ”).

1. Ботевата интерпретация на фолклорни мотиви

* Жалбата за неизживяната младост, белязана със знака на страданието.

1. Мотиви, характерни за възрожденската литература, Романтизма и Просвещението

* **Разочарованието поради разминаването** между възвише­ните копнежи и реалността.
* Срещащият се в много Ботеви стихотворения и публици­стични текстове **мотив за съня** - символ на апатията и пасив­ността на поробените.
* **Преобърнатата скала на ценностите в обществото** - „свестните у нас считат за луди“. Хората със свободен дух, съхранили човешкото си достойнство и посветили живота си на свята кауза, са обявени за луди от неразбиращата техния идеализъм консервативна общност. На почит в този свят на фалшиви стойности са заслепените „глупци“, безсъвестните егоисти, богатите, неспособни да изпитват милосърдие, ма­мещи дори Бога „с молитви, клетви, с думи лъжливи“.
* **Предателството на мнимите народни водачи** (**духовните лица, учителите и журналистите**), които са забравили своя дълг към отечеството и са се превърнали в поддръжници на тираничната власт.

Характерната за просвещенската епоха **идея за развитието и прогреса**, за борбата на разума и съвестта със заблудите, ретроградните разбирания, несправедливото социално статук­во. Този модерен рационализъм от епохата на Просвещението има своите корени в прогласената още от Рене Декарт идея за силата и значимостта на мисълта, която е в основата на човешката екзистенция: „Мисля, следова­телно съществувам“.

* **Свободата на духа - свещен идеал на човечеството**. „Чо­век е длъжен да бъде свободен, не бива да допуска да е роб, защото е задължен да бъде човек“ (Николай Бердяев). **Гръм­кият вик на свободолюбивите**, непокорни личности, направили възвишен нравствен избор. **Волята за промяна**, **готовността за саможертва**: „Ще викнем ние: *Хляб или свинец!“.* Връзката с посланията на лозунга на Парижката комуна — „Хляб или куршум!“.

1. **Митологични и библейски мотиви**

* Специфичното измерение на **мотива за слепотата**. Младият човек се чувства неспособен да проникне в бъдещето и да разбере какво носи то — добро или зло. Духовната криза на лирическия субект, който е в конфликт със света и не открива екзистенциалните опори, **християнската триада на ценности­те** в своята душа: „в гърди ни любов, ни капка / вяра, нито надежда...“.
* **Гневно изобличение** на обществената позиция, според която човек трябва да се подчинява на установените норми, **на религиозните догми** и да се **страхува от божествената и земна­та власт**: „че страх от бога било начало/ на всяка мъдрост...“, (парафраза на Соломоновата притча „Начало на мъдростта е страхът господен“); „Бой се от бога, почитай царя!“ (парафраза на притчата на Соломон „Бой се, синко, от Господа и от царя“). Тези **консервативни възгледи** отнемат духовната свобода и оковават човешкия ум, затова са обявени чрез оксиморонни словосъчетания за „лъжи святи“ и „Свещена глупост!“. Развенчаването на почитаните от обществото авторитети.
* **Неприемливата** за лирическия говорител **идея за изна­чалната греховност на човека**, която трябва да се изкупва с безкрайни страдания и покорство. Внушението за **безнаказаност на властниците**, които **не са спо­летени от Божието възмездие**: „бог не наказва когото мрази...“ (трансформация на Соломоновата притча „Не пренебрегвай, синко, наказанието от Господа, защото когото Господ обича, него наказва“).

1. **Опозиции:** свобода - робство; истина - лъжа; добро - зло; борба, непокорство – примирение, подчинение на властта; пробуждане - сън; развитие, прогрес - застой.
2. **Жанр - стихотворение**

* Синтез на разнородни жанрови особености - на елегия, сатира и философска лирика.
* Публицистично слово - идейно-тематичната връзка на стихотворението „Борба“ и статията на Христо Ботев „Решен ли *е* черковният въпрос?“.

1. **Основни теми:**

* Разум и съвест;
* Глупост и лъжа;
* Доброто и Злото;
* Борбата; „Хляб или свинец!“

**10. Езикови средства:**

- **Послания:**

* Борбата е единственото средство за постигането на свобода (без борба няма прогрес, а застой).
* Покорството е пречка за човешкото развитие.
* Посегателството над сво­бодния ум е престъпление („...а ум човешки / да скове навек в окови тежки“).

**НАСОКИ ЗА КОМЕНТАР И ТЪЛКУВАНЕ „Борба“**

**Тема:** Животът - борба за оцеляване в робско време. Страданието на човека и фалшът на обществения ред.

Творбата интерпретира връзката между обществото и властта. Обществото е обобщено от Ботев в образа на народа, който е потиснат, угнетен, приел наложеното му от онези, които са близки до официалната власт. Между народа и управляващите го, като към тях поетът включва и интелигенцията, и духовенството, съществуват непримирима вражда, недоверие, опити за налагане на определени житейски позиции.

**Литературен контекст:** Темата за живота като низ от възходи и падения се открива в „История славянобългарска “ от Паисий Хилендарски, където се откроява и идеята за отстояването на родовата принадлежност и гордостта от миналото на народа. При Ботев в стихотворението „Борба“ - примирението трябва да отстъпи пред борбата за възстановяване на изконните норми в обществения живот. На мястото на смирението и покорството идва гневът, последван от вярата, че светът ще се отърси от злото.

Петко Славейков в „Изворът на Белоногата“ показва как се брани родното и как се отстоява правото на свободна воля. Никой не е в състояние да пречупи волята на българина. В „Борба“ човешкото достойнство е сломено, а пътят към възстановяването му е осъзнаването на робското положение, провокирането на омразата и след това участие в борбата.

Добри Чинтулов в „ Стани, стани, юнак балкански “ посочва към кого трябва да е насочен гневът на българина и как трябва да се воюва за свободата. Призивът „свободни да се назовем“ при Ботев е обобщен в „Хляб или свинец!“

Съпоставката с романтическата поема на Джордж Байрон, Дон Жуан“ показва променената същност на героя, участващ в борбата. Ако Дон Жуан приема битката при Измаил като приключение, проява на личен избор, то Ботевият лирически герой разбира, че борбата е негова върховна изява на порива към свобода на народа. Така романтическият мотив е интерпретиран в контекста на възрожденските разбирания, че свободата на личността не може да съществува във време на робство за родината.

**Мотиви:** **Младостта** като период от живота, който се свързва с изграждането на житейските позиции, в творбата е **изгубено време**, осъзнато **безпаметно съществуване**. **Тъгата** е основна характеристика на младостта, наложеното примирение е осмислено като неправилно поведение, но в обществения контекст е невъзможно да се отрече.

**Преобърнатите ценности** - любовта е заменена с безразличие, доброто е неразличимо, смирението като християнска добродетел е знак за покорство.

**Лицемерието** като характерна черта на институциите и на интелигенцията. Отречено е като обществено зло, което е наложено като естествено положение. Провокира отрицание, нежелание да се приеме като естествено поведение.

**Злото** като част от обществения ред. На него е противопоставен **мотивът за борбата**, която ще промени света и ще доведе до възстановяване на естествения порядък в обществото.

**Робската психика** е следствието от наложения ред в света. Свързва се с **примирение, фалшиви проявления** на уважение към властта и зачитане на нейните права. Робската психика е знак за **прекършена воля**, потиснати пориви за борба и промяна на положението.

**Насилието** е осмислено като част от наложения ред, естествено проявление на властта. Асоциира се с унижението и провокира протеста.

**Борбата** е естественият резултат от потисничеството, което достига до момента на нетърпимост. Тя е видяна като естествен стремеж на човека да воюва за правата си. Борбата е просвещенски мотив, свързан с жаждата за приключения, но във възрожденската поезия на Ботев е обвързан с необходимостта от национално освобождение. Според Ботев борбата е насочена и към социалния потисник.

**Библейските мотиви** за **стадото, за Божията любов, за надеждата и вярата** са обвързани с историческата реалност. Устойчивите представи за тях са основата, върху който се гради житейската позиция на човека. Като част от общността (стадото) човекът е увлечен от наложените норми, но и от идеята за всеобща борба. **Триадата - вяра, надежда любов**, е осмислена чрез отричането ú и чрез утвърждаването ú според съответните художествени представи за времето и пространството.

**Саможертвата** е част от борбата и е заявена във възгласа „Хляб или свинец!“, където свинец е куршум, т.е. смъртта е предпочитана вместо пасивното и грозно съществуване.

**Образи:** **Богатият** е обобщен образ на „обществен мъчител“ - натоварен е от лирическия говорител с отговорността за състоянието на народа, обвинен е в незачитане на човешките права и подмяната на ценностите.

**Попът, учителят и вестникаринът** (журналистът) са образи на интелигенцията и духовенството, свързани с властта и обслужващи нейните интереси. Това са отрицателни персонажи, които са представени в разрез с установеното през Възраждането разбиране за тяхната прогресивна роля в оформянето на идеята за национално освобождение.

**Соломон - образ на библейски цар на юдеите**, известен с мъдростта си, съхранена в притчи. Ботев въвежда образа му в контекста на подменената реалност, свързва го с представата за владетеля, който потиска народа си и злоупотребява с доверието му, налагайки подчинение.

**Светът** е видян като обобщен образ, чрез който идеите за несправедливото устройство на обществото се пренасят извън родното пространство и придобиват общочовешки характер.

**Звярът, змиите** - алегория на потисника, асоциират се с фолклорните представи за злото, което има извънчовешки измерения и форми.

**Земята** - образ, съпоставим с образа на света като обобщение, но в съчетание с епитета „пуста“ става носител на различни смисли - опустяла земя, лишена от човешко присъствие и поела върху себе си проклятието (от народно-разговорната практика - „да опустее“).

**Борбата** - образ на надеждата, свързва се е общественото недоволство, израз е на невъзможността да се продължи установеният ред. Борбата е видяна като бурен процес, метафорично изразен чрез глагола „кипи“. Противопоставя се на пасивността и безвремието от началните стихове на творбата.

**Царството** е образ на установения ред, носител на идеята за погубени ценности и наложен несправедлив ред. В контекста на творбата има смислова връзка е родното пространство и носи послание за борба срещу потисника.

**Ние** - лирическият герой се идентифицира е множеството, приема себе си като един от участващите в борбата и заявява позицията си чрез перифразата на възгласа „Свобода или смърт“.

**Лирически герой:** Лирически говорител, човекът, който разбира несправедливо устроения свят и прозира фалша и лицемерието. Той е обобщен образ на непримиримия човек, който се гневи срещу робската психика и манталитета на обществото. Бунтува се срещу установените норми и подмяната на ценностите. Осъзнава, че животът му минава в безпаметно и безсмислено съществуване. В него се сблъскват разумното и емоционалното начало. Човекът пророкува бъдещата борба в световен мащаб и се причислява към борещите се за свобода. В него се сблъскват полюсни състояния - потиснат гняв и бурна емоция, въодушевление от идеята за борба.

**Пространство и време**: Сегашното време на глаголите внушава представа за настоящия момент, свързва се с постоянното положение, в което се намира народът. Внушена е представа за продължителност, установеният ред има корени далече назад във времето на Соломон и библейските митове. Борбата като избавление също е ситуирана в настоящето („кипи“; „върви“).

Робско време, в което младостта на човека преминава незапомнено, липсват опори на човешкото съществуване, а границите на това положение излизат извън пределите на родното пространство. Светът като обобщен образ на познатото обхваща представи, които се асоциират с робското положение на българския народ. Царството с характеристиките „кърваво, грешно“ очертава типичното за поезията на Ботев пространство на поробеното отечество. Краят на творбата внушава представа за разширяване на кръгозора и граничи с бъдещето чрез пророчеството: „Ще викнем ние: „Хляб или свинец!“.

**Внушения:** Робството не е само национално, то е социално определено и се е превърнало в състояние на духа. Възрожденските представи за учителя, попа и журналиста като водачи на народа в борбата му срещу потисника са преобърнати. Внушена е идеята, че тези значими за прогреса личности трябва да преосмислят своята позиция. Чрез отрицанието Ботев налага търсене на истински правилното положение.

Преобърнати са ценностите, светът се подчинява на силния, пороците са осмислени като добродетели, насилието е станало нещо естествено. Картината на живота е изпълнена с негативни характеристики, а техните корени са открити в библейските времена чрез образа на Соломон и притчите за неговата мъдрост. Настоящето е резултат от повторени многократно ситуации и житейски позиции, които постепенно са се превърнали в норма.

Нетърпимостта ражда протеста и в света се надигат ропот и бунт, който според лирическия говорител скоро ще достигне своя край. Борбата е повсеместна и е олицетворена, видяна е като спасение и като отрицание на наложените несправедливи норми в света.

**Особености на художествения стил:**

• Публицистичност при изреждането на факти от действителността

• Повествователност: представят се отделни ситуации, характерни за живота под робство

• Разговорна лексика - „Богат е“, казва, пък го не пита...; глупец; мълчи, моли се.

• Цитати от библейски текстове: „Бой се от Бога, почитай царя!“

• Преобръщане на текстове от Библията (перифраза): „Бог не наказва, когото мрази...“

• Метонимия: светът; царство; кръвта; погледът; гърди; черква

• Метафора: „погледът мрачен“; „сън мъртвешки“ (неспособност за бунт); „тежка ръка“; „злобна памет“

• Алегория с библейски и митологичен произход: „стадо от вълци в овчи кожи“; „змии“; „желязна ръка“, „камък основен“ - срещат се в Христовите притчи, записани в Евангелие от Матей, „кожата да ти одере звярът и кръв­та да ти змии изпият“ - тирания;

• Символ: хомот; окови

• Олицетворение: „умът не види“; „кръвта се ядно в жили вълнува“; „лъжа царува“

• Оксиморон: „свещена глупост“, „лъжи свети“; (и пародия)

• Сарказъм: „мълчи“, „моли се“, „кога те бият, / кожата да ти одере звярът...“; „Богат е“, казва, пък го не пита/ колко е души изгорил живи...“

• Градация: „с молитви, с клетви, с думи лъжливи“; „царство кърваво, грешно“; „в гърди ни любов, ни капка вяра“

• Анафора: „И на обществен.../ и поп, и черква... / и с вестникарин...“

• Анжамбман (пренос на мисъл):

Свещена глупост! Векове цели /разум и совест с нея се борят;

• Алитерация (редуване на *р* и с, з):

*И в това царство кърваво, грешно, /царство на подлост, разврат и сълзи, /царство на скърби — зло безконечно!*

* Ирония: чрез парафрази на Соломоновите притчи
* Седем епитета към думата „царство“:

„...кърваво, грешно, / царство на подлост, разврат и сълзи, / царство на скърби - зло безконечно!“

**Чувства:** Болка и гняв от състоянието на народа под робство. Непримиримост със страданието и покорството. Радостно очакване на промяната в световен мащаб. Вяра в борбата за свобода и справедливост.